title: 2006/258/EB: 2006 m. kovo 6 d.  Komisijos sprendimas, panaikinantis Sprendimą 2002/683/EB, pripažįstantį įsipareigojimą, pateiktą dėl antidempingo tyrimo, susijusio su,  inter alia , Kinijos Liaudies Respublikos kilmės spalvoto vaizdo televizijos signalų imtuvų importu

text:
31.3.2006

               LT

               Europos Sąjungos oficialusis leidinys

               L 93/63

      KOMISIJOS SPRENDIMAS

   2006 m. kovo 6 d.
   panaikinantis Sprendimą 2002/683/EB, pripažįstantį įsipareigojimą, pateiktą dėl antidempingo tyrimo, susijusio su, inter alia, Kinijos Liaudies Respublikos kilmės spalvoto vaizdo televizijos signalų imtuvų importu
   (2006/258/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas), ypač į jo 8 straipsnį,
   pasikonsultavusi su Patariamuoju komitetu,
   kadangi:
   A.   ANKSTESNĖ PROCEDŪRA

               (1)

               2002 m. rugpjūčio mėn. Taryba Reglamentu (EB) Nr. 1531/2002 (2) įvedė galutinį antidempingo muitą, taikomą, inter alia, Kinijos Liaudies Respublikos (toliau – KLR) kilmės spalvoto vaizdo televizijos signalų imtuvų (toliau – svarstoma prekė) importui.

               (2)

               Tuo pat metu Komisija Sprendimu 2002/683/EB (3) pripažino bendrą „Haier Electrical Appliances Corp., Ltd“, „Hisense Import & Export Co., Ltd“, „Konka Group Co., Ltd“, „Sichuan Changhong Electric Co., Ltd“, „Skyworth Multimedia International (Shenzen) Co., Ltd“, „TCL King Electrical Appliances (Hui Zhou) Co., Ltd“ ir „Xiamen Overseas Chinese Electronic Co., Ltd“ (toliau – bendrovės) įsipareigojimą (toliau – įsipareigojimas), kurį jos pateikė kartu su Kinijos mašinų ir elektronikos produktų importo ir eksporto prekybos rūmais (toliau – KMEPR).

               (3)

               Dėl to KLR kilmės bendrovių pagamintos ir tokios rūšies, dėl kurios pateiktas įsipareigojimas, svarstomos prekės (toliau – prekė, dėl kurios pateiktas įsipareigojimas) importas į Bendriją buvo atleistas nuo galutinių antidempingo muitų.

         B.   ĮSIPAREIGOJIMO PAŽEIDIMAS
   1.   Įsipareigojusių bendrovių prievolės

               (4)

               Įsipareigojusios bendrovės privalo, inter alia, eksportuoti prekę, dėl kurios pateiktas įsipareigojimas, pirmam nepriklausomam klientui Bendrijoje už tokią kainą, kuri būtų ne mažesnė už tam tikrą minimalių importo kainų (MIK) lygį arba už jį didesnė, ir laikytis tam tikrų įsipareigojime nustatytų kiekybinių viršutinių ribų. Šie kainų lygiai ir viršutinės ribos panaikina žalingą dempingo poveikį.

               (5)

               Siekdamos užtikrinti įsipareigojimo laikymąsi, KMEPR ir bendrovės taip pat sutiko teikti visą informaciją, kuri, Komisijos nuomone, yra būtina, ir leisti atlikti patikrinimus savo patalpose, kad būtų galima patikrinti duomenų, pateiktų minėtose ketvirtinėse ataskaitose, teisingumą ir tikrumą.

               (6)

               Kaip nurodyta Reglamento (EB) Nr. 1531/2002 239 konstatuojamojoje dalyje, įsipareigojime konkrečiai numatyta, kad bet kuriai iš bendrovių arba KMEPR pažeidus įsipareigojimą laikoma, kad tą įsipareigojimą pažeidė visos jį pasirašiusios šalys. Atsisakymas bendradarbiauti su Europos Komisija prižiūrint, kaip laikomasi įsipareigojimo, laikomas įsipareigojimo pažeidimu.

               (7)

               Atsižvelgdama į tai, kas išdėstyta pirmiau, Komisija paprašė, kad jai būtų leista atlikti patikrinimus KMEPR ir dviejų bendrovių, pardavusių didžiausią svarstomos prekės kiekį, tai yra „Xiamen Overseas Chinese Electronic Co., Ltd“ ir „Konka Group Co., Ltd“, patalpose. Prieš atlikdama patikrinimus, Komisija nusiuntė laiškus KMEPR, „Xiamen Overseas Chinese Electronic Co., Ltd“ ir „Konka Group Co., Ltd“ ir juose nurodė patikrinimų vietoje datas.

         2.   Padėtis paprašius atlikti patikrinimą

               (8)

               KMEPR ir „Xiamen Overseas Chinese Electronic Co., Ltd“ patvirtino, kad neprieštarauja patikrinimui, kurį prašė leisti atlikti Komisija. Tačiau „Konka Group Co., Ltd“ atsisakė leisti atlikti patikrinimą.

               (9)

               Bendrovė buvo paprašyta patikslinti, ar tai galutinė jos pozicija, ir jai buvo priminta, kad pagal įsipareigojimo 5.6 punktą bendrovės įsipareigojo bendradarbiauti teikdamos visą informaciją, kuri, Europos Komisijos nuomone, yra būtina siekiant užtikrinti bendro įsipareigojimo laikymąsi, ir leisti Europos Komisijos pareigūnams tikrinti visą pateiktą informaciją ir duomenis. Pagal šį įsipareigojimą minėti pareigūnai taip pat gali atlikti patikrinimus bendrovių ir (arba) KMEPR patalpose net apie tuos patikrinimus iš anksto neįspėję.

               (10)

               Bendrovė „Konka Group Co., Ltd“ laišku patvirtino savo atsisakymą bendradarbiauti, o šią bendrovės poziciją patvirtino ir KMEPR.

               (11)

               Taigi KMEPR ir bendrovėms buvo pranešta apie pagrindinius faktus ir aplinkybes, kurių pagrindu dėl „Konka Group Co., Ltd“ įsipareigojimo pažeidimo buvo ketinama atšaukti Komisijos įsipareigojimo pripažinimą ir pradėti taikyti galutinį antidempingo muitą. Buvo nustatytas laikotarpis, per kurį leista raštu ir žodžiu pateikti prieštaravimus. Jokių pastabų negauta.

         C.   SPRENDIMO 2002/683/EB PANAIKINIMAS

               (12)

               Atsižvelgiant į tai, kas išdėstyta pirmiau, laikoma, kad įsipareigojimo, kurį pateikė bendrovės kartu su KMEPR, pripažinimas turėtų būti atšauktas. Komisijos sprendimas 2002/683/EB, kuriuo pripažįstamas įsipareigojimas, turėtų būti panaikintas.

               (13)

               Kartu su šiuo sprendimu Taryba Reglamentu (EB) Nr. 511/2006 (4) iš dalies pakeitė Reglamentą (EB) Nr. 1531/2002 ir įvedė galutinį antidempingo muitą spalvoto vaizdo televizijos signalų imtuvų, kuriuos į Bendriją eksportuoja aptariamos bendrovės, importui,

         NUSPRENDĖ:
   1 straipsnis
   Sprendimas 2002/683/EB panaikinamas.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje, 2006 m. kovo 6 d.

            Komisijos vardu

         Peter MANDELSON

            Komisijos narys

      (1)  OL L 56, 1996 3 6, p. 1. Reglamentas su paskutiniais pakeitimais, padarytais Reglamentu (EB) Nr. 2117/2005 (OL L 340, 2005 12 23, p. 17).

      (2)  OL L 231, 2002 8 29, p. 1.

      (3)  OL L 231, 2002 8 29, p. 42.

      (4)  Žr. šio Oficialiojo leidinio 26 p.


title: 2012 m. liepos 16 d. Tarybos sprendimas 2012/392/BUSP dėl Europos Sąjungos BSGP misijos Nigeryje (EUCAP SAHEL Niger)

text:
17.7.2012

               LT

               Europos Sąjungos oficialusis leidinys

               L 187/48

         TARYBOS SPRENDIMAS 2012/392/BUSP
   2012 m. liepos 16 d.
   dėl Europos Sąjungos BSGP misijos Nigeryje (EUCAP SAHEL Niger)
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2011 m. kovo 21 d. Taryba palankiai įvertino Europos Sąjungos strategiją saugumo ir vystymosi Sahelio regione srityje, pabrėždama, kad Sąjunga jau ilgą laiką suinteresuota, kad Sahelio regione sumažėtų nesaugumas ir pagerėtų vystymasis. Neseniai dėl suintensyvėjusių teroristų veiksmų ir konflikto Libijoje padarinių sustiprėjo poreikis apsaugoti Sąjungos piliečius ir interesus regione bei užkirsti kelią tų grėsmių plitimui į Sąjungą, kartu padedant sumažinti regioninio pobūdžio grėsmes saugumui;

               (2)

               2012 m. kovo 23 d. Taryba patvirtino krizės valdymo koncepciją, skirtą galimai bendros saugumo ir gynybos politikos (toliau – BSGP) civilinei misijai Sahelio regione;

               (3)

               2012 m. birželio 1 d. Nigerio Ministras Pirmininkas išsiuntė Sąjungos vyriausiajam įgaliotiniui užsienio reikalams ir saugumo politikai (toliau – vyriausiasis įgaliotinis) kvietimo laišką dėl planuojamos BSGP misijos, kuriame palankiai įvertintas Sąjungos BSGP misijos dislokavimas siekiant sustiprinti Nigerio saugumo pajėgų pajėgumus, visų pirma siekiant veiksmingai, nuosekliai ir suderintai kovoti su terorizmu ir organizuotu nusikalstamumu;

               (4)

               vykdant EUCAP SAHEL Niger, turėtų pradėti veikti Nuolatinės stebėsenos centras;

               (5)

               EUCAP SAHEL Niger bus vykdoma tokiomis aplinkybėmis, kurios gali pablogėti ir galėtų kliudyti pasiekti Europos Sąjungos sutarties (toliau – ES sutartis) 21 straipsnyje nustatytus Sąjungos išorės veiksmų tikslus,

         PRIĖMĖ ŠĮ SPRENDIMĄ:
   1 straipsnis
   Misija
   Sąjunga įsteigia Europos Sąjungos BSGP misiją Nigeryje Nigerio saugumo subjektų pajėgumų, skirtų kovai su terorizmu ir organizuotu nusikalstamumu, stiprinimui remti (EUCAP SAHEL Niger).
   2 straipsnis
   Tikslai
   Europos Sąjungos strategijos saugumo ir vystymosi Sahelio regione srityje įgyvendinimo kontekste, EUCAP SAHEL Niger siekiama padėti Nigerio valdžios institucijoms įgyvendinti jų strategijos saugumo ir vystymosi srityje saugumo aspektą ir pagerinti regioninį koordinavimą sprendžiant bendras saugumo problemas. Visų pirma EUCAP SAHEL Niger siekiama padėti formuoti įvairių Nigerio saugumo subjektų, dalyvaujančių kovoje su terorizmu ir organizuotu nusikalstamumu, integruotą, daugiafunkcinį, nuoseklų, tvarų ir žmogaus teisėmis grindžiamą požiūrį.
   3 straipsnis
   Uždaviniai
   1.   Siekiant 2 straipsnyje išdėstytų tikslų EUCAP SAHEL Niger:

               a)

               konsultuoja ir padeda įgyvendinti Nigerio strategijos saugumo ir vystymosi srityje saugumo aspektą nacionaliniu lygiu, papildydama kitų subjektų veiklą,

               b)

               remia išsamaus regioninio ir tarptautinio koordinavimo plėtojimą kovos su terorizmu ir organizuotu nusikalstamumu srityje.

               c)

               stiprina teisinę valstybę kurdama nusikaltimų tyrimo pajėgumus ir tai darydama rengia ir įgyvendina tinkamas mokymo programas,

               d)

               remia Nigerio saugumo pajėgų tvarumo plėtojimą,

               e)

               prisideda prie saugumo srities projektų nustatymo, planavimo ir įgyvendinimo.

         2.   Pradžioje EUCAP SAHEL Niger daugiausia dėmesio skiria 1 dalyje minėtai veiklai, kuria prisidedama prie Nigerio teritorijos kontrolės gerinimo, be kita ko, koordinuojant veiklą su Nigerio ginkluotosiomis pajėgomis.
   3.   EUCAP SAHEL Niger nevykdo jokios vykdomosios funkcijos.
   4 straipsnis
   Pavaldumo tvarka ir struktūra
   1.   EUCAP SAHEL Niger, kaip krizių valdymo operacijai, nustatoma viena pavaldumo tvarka.
   2.   EUCAP SAHEL Niger būstinė yra Niamėjuje.
   3.   EUCAP SAHEL Niger struktūra yra tokia:

               a)

               misijos vadovas;

               b)

               planavimo ir operacijų padalinys, įskaitant regioninius ryšių palaikymo pareigūnus;

               c)

               paramos misijai padalinys;

               d)

               atskaitomybės, saugumo, analitinis ir patariamasis bei visuomenės informavimo komponentai;

               e)

               paramos padalinys Briuselyje.

         4.   EUCAP SAHEL Niger turi projekto grupę projektams nustatyti ir įgyvendinti. EUCAP SAHEL Niger prireikus koordinuoja valstybių narių ir trečiųjų valstybių pagal jų įgaliojimus įgyvendinamus projektus su EUCAP SAHEL Niger susijusiose srityse, kuriais remiami jos tikslai, sudaro palankesnes sąlygas jų įgyvendinimui ir teikia konsultacijas.
   5 straipsnis
   Civilinis operacijų vadas
   1.   Civilinių operacijų planavimo ir vykdymo centro (CPCC) direktorius yra EUCAP SAHEL Niger civilinis operacijų vadas.
   2.   Civilinis operacijų vadas, kurio politinę kontrolę vykdo ir kurio veiklos strategiją nustato Politinis ir saugumo komitetas (toliau – PSK) bendrai vadovaujant vyriausiajam įgaliotiniui, strateginiu lygiu vadovauja EUCAP SAHEL Niger ir vykdo jos kontrolę.
   3.   Civilinis operacijų vadas vykdant operacijas užtikrina tinkamą ir veiksmingą Tarybos sprendimų ir PSK sprendimų įgyvendinimą, įskaitant strateginiu lygiu reikiamų nurodymų misijos vadovui davimą, pastarąjį konsultuodamas bei teikdamas jam techninę pagalbą.
   4.   Civilinis operacijų vadas atsiskaito Tarybai per vyriausiąjį įgaliotinį.
   5.   Visi komandiruoti darbuotojai lieka visiškai pavaldūs siunčiančiosios valstybės nacionalinėms valdžios institucijoms pagal nacionalines taisykles ar atitinkamai Sąjungos institucijai arba Europos išorės veiksmų tarnybai (toliau – EIVT). Tos valdžios institucijos perduoda savo personalo, grupių ir padalinių operacinį valdymą (OPCON) civiliniam operacijų vadui.
   6.   Civiliniam operacijų vadui tenka bendra atsakomybė užtikrinti, kad būtų tinkamai atlikta Sąjungos pareiga rūpintis savo personalu.
   7.   Civilinis operacijų vadas ir Sąjungos delegacijos Niamėjuje vadovas prireikus tarpusavyje konsultuojasi.
   6 straipsnis
   Misijos vadovas
   1.   Misijos vadovas yra atsakingas už EUCAP SAHEL Niger, jai vadovauja ir vykdo jos kontrolę veiksmų vietoje bei yra tiesiogiai pavaldus civiliniam operacijų vadui.
   2.   Misijos vadovas vadovauja civilinio operacijų vado paskirtiems prisidedančiųjų valstybių personalui, grupėms ir padaliniams, juos kontroliuoja, taip pat prisiima administracinę ir logistinę atsakomybę, be kita ko, už EUCAP SAHEL Niger suteiktą turtą, išteklius ir informaciją.
   3.   Misijos vadovas teikia nurodymus visam EUCAP Sahel Niger personalui, įskaitant paramos padalinį Briuselyje ir regioninius ryšių palaikymo pareigūnus, dėl veiksmingo EUCAP SAHEL Niger vykdymo veiksmų vietoje, būdamas atsakingas už EUCAP SAHEL Niger koordinavimą bei kasdienį administravimą ir laikydamasis civilinio operacijų vado nurodymų strateginiu lygiu.
   4.   Misijos vadovas yra atsakingas už EUCAP SAHEL Niger biudžeto įvykdymą. Šiuo tikslu misijos vadovas pasirašo sutartį su Komisija.
   5.   Misijos vadovas yra atsakingas už personalo drausmės kontrolę. Komandiruotam personalui drausmines priemones taiko nacionalinė valdžios institucija pagal nacionalines taisykles, atitinkama Sąjungos institucija arba EIVT.
   6.   Misijos vadovas atstovauja EUCAP SAHEL Niger operacijų srityje ir užtikrina tinkamą informavimą apie EUCAP SAHEL Niger.
   7.   Misijos vadovas atitinkamai koordinuoja savo veiklą su kitais Sąjungos subjektais veiksmų vietoje. Misijos vadovui, nedarant poveikio pavaldumo tvarkai, vietos politines gaires teikia Sąjungos delegacijos Nigeryje vadovas.
   8.   Projekto grupės veiklos atžvilgiu misijos vadovas yra įgaliotas naudoti valstybių narių arba trečiųjų valstybių finansinius įnašus projektams, kurie nustatyti kaip nuosekliai papildantys kitus EUCAP SAHEL Niger veiksmus, įgyvendinti, jeigu projektas yra:

               a)

               numatytas poveikio biudžetui pažymoje, susijusioje su šiuo sprendimu; arba

               b)

               EUCAP SAHEL Niger vykdymo metu įrauktas į poveikio biudžetui pažymą misijos vadovo prašymu.

         Tokiu atveju misijos vadovas sudaro susitarimą su atitinkamomis valstybėmis, kuriame visų pirma nustatomos konkrečios procedūros, taikomos nagrinėjant trečiųjų šalių skundus dėl žalos, padarytos dėl misijos vadovo veiksmų arba neveikimo naudojant lėšas, kurias skyrė prisidedančios valstybės.
   Prisidedančios valstybės jokiomis aplinkybėmis negali Sąjungos ar vyriausiojo įgaliotinio laikyti atsakingais už misijos vadovo veiksmus ar neveikimą naudojant iš šių valstybių gautas lėšas.
   7 straipsnis
   Darbuotojai
   1.   EUCAP SAHEL Niger sudaro visų pirma valstybių narių, Sąjungos institucijų arba EIVT komandiruoti darbuotojai. Kiekviena valstybė narė, Sąjungos institucija ir EIVT padengia išlaidas, susijusias su visais jų komandiruotais darbuotojais, įskaitant kelionės į veiklos vykdymo vietą bei grįžimo iš jos išlaidas, atlyginimus, sveikatos draudimą ir išmokas, išskyrus skiriamus dienpinigius.
   2.   Atitinkamai valstybė narė, Sąjungos institucija arba EIVT yra atsakingos už su komandiravimu susijusias pretenzijas, pateiktas komandiruoto personalo nario arba su juo susijusias, ir už bylos iškėlimą tam asmeniui.
   3.   Jeigu valstybių narių komandiruoti darbuotojai reikiamų funkcijų įvykdyti negali, EUCAP SAHEL Niger pagal sutartį įdarbina tarptautinius ir vietos darbuotojus. Išimtinai, pagrįstais atvejais nesant tinkamų kandidatų iš valstybių narių, prireikus gali būti įdarbinami dalyvaujančių trečiųjų valstybių piliečiai su jais sudarant sutartį.
   4.   Tarptautinių ir vietos darbuotojų įdarbinimo sąlygos ir teisės bei pareigos nustatomos sutartyse, kurias misijos vadovas sudaro su personalo nariais.
   8 straipsnis
   EUCAP SAHEL Niger ir jos personalo statusas
   EUCAP SAHEL Niger ir jos personalo statusui, atitinkamais atvejais įskaitant privilegijas, imunitetus ir kitas papildomas garantijas, būtinas EUCAP SAHEL Niger įvykdymui ir sklandžiam funkcionavimui, taikomas susitarimas, sudarytas pagal ES sutarties 37 straipsnį ir laikantis Sutarties dėl Europos Sąjungos veikimo 218 straipsnyje nustatytos procedūros.
   9 straipsnis
   Politinė kontrolė ir strateginis vadovavimas
   1.   PSK Tarybos ir vyriausiojo įgaliotinio atsakomybe vykdo EUCAP SAHEL Niger politinę kontrolę ir strateginį vadovavimą jai. Taryba įgalioja PSK priimti atitinkamus sprendimus pagal ES sutarties 38 straipsnio trečią pastraipą. Šis įgaliojimas apima įgaliojimus vyriausiojo įgaliotinio siūlymu skirti misijos vadovą bei iš dalies keisti „operacijų plius“ koncepciją (CONOPS Plus) ir operacijų planą (OPLAN). Tarybai paliekami įgaliojimai spręsti dėl EUCAP SAHEL Niger tikslų ir jos nutraukimo.
   2.   PSK reguliariai atsiskaito Tarybai.
   3.   PSK reguliariai ir prireikus teikiamos civilinio operacijų vado ir misijos vadovo ataskaitos jų atsakomybei tenkančiais klausimais.
   10 straipsnis
   Trečiųjų valstybių dalyvavimas
   1.   Nedarant poveikio Sąjungos sprendimų priėmimo savarankiškumui ir jos bendrai institucinei struktūrai, trečiosios valstybės gali būti kviečiamos prisidėti prie EUCAP SAHEL Niger su sąlyga, kad jos padengia su savo komandiruotais darbuotojais susijusias išlaidas, įskaitant atlyginimus, draudimą nuo visų rizikos rūšių, dienpinigius ir kelionės į Nigerį bei grįžimo iš jo išlaidas, taip pat prireikus prisideda prie EUCAP SAHEL Niger einamųjų išlaidų padengimo.
   2.   Prie EUCAP SAHEL Niger prisidedančios trečiosios valstybės turi tas pačias teises ir pareigas administruojant kasdienę EUCAP SAHEL Niger veiklą, kaip ir valstybės narės.
   3.   Taryba įgalioja PSK priimti atitinkamus sprendimus dėl siūlomų įnašų priėmimo ir įsteigti Prisidedančiųjų valstybių komitetą.
   4.   Išsami trečiųjų valstybių dalyvavimo tvarka nustatoma susitarimais, kurie sudaromi pagal ES sutarties 37 straipsnį, ir prireikus papildomais techniniais susitarimais. Jei Sąjunga ir trečioji valstybė sudaro arba yra sudariusios susitarimą, nustatantį tos trečiosios valstybės dalyvavimo Sąjungos krizių valdymo operacijose sąlygas, to susitarimo nuostatos taikomos vykdant EUCAP SAHEL Niger.
   11 straipsnis
   Saugumas
   1.   Civilinis operacijų vadas vadovauja misijos vadovo vykdomam saugumo priemonių planavimui ir užtikrina, kad EUCAP SAHEL Niger jas tinkamai bei veiksmingai įgyvendintų pagal 5 straipsnį.
   2.   Misijos vadovas yra atsakingas už EUCAP SAHEL Niger saugumą ir už tai, kad būtų laikomasi EUCAP SAHEL Niger taikytinų būtiniausių saugumo reikalavimų pagal Sąjungos politiką dėl personalo, dislokuoto už Sąjungos ribų vykdyti veiksmų pagal ES sutarties V antraštinę dalį ir ją papildančius dokumentus, saugumo.
   3.   Misijos vadovui padeda misijos saugumo pareigūnas, kuris yra atskaitingas misijos vadovui ir taip pat palaiko glaudžius darbinius santykius su EIVT.
   4.   Pagal OPLAN EUCAP SAHEL Niger darbuotojai, prieš pradėdami eiti pareigas, dalyvauja privalomuose mokymo saugumo klausimais kursuose. Jie taip pat reguliariai dalyvauja kvalifikacijos kėlimo mokymuose misijos vietoje, kuriuos organizuoja misijos saugumo pareigūnas.
   5.   Misijos vadovas užtikrina ES įslaptintos informacijos apsaugą pagal 2011 m. kovo 31 d. Tarybos sprendimą 2011/292/ES dėl ES įslaptintos informacijos apsaugai užtikrinti skirtų saugumo taisyklių (1).
   12 straipsnis
   Nuolatinės stebėsenos centras
   Siekiant vykdyti EUCAP SAHEL Niger, veiklą pradeda Nuolatinės stebėsenos centras.
   13 straipsnis
   Finansinės nuostatos
   1.   Orientacinė finansavimo suma, skirta su EUCAP SAHEL Niger susijusioms išlaidoms per pirmuosius 12 mėnesių padengti, yra 8 700 000 EUR. Sprendimą dėl vėlesnių laikotarpių orientacinės finansavimo sumos priima Taryba.
   2.   Visos išlaidos tvarkomos pagal Sąjungos bendrajam biudžetui taikomas taisykles ir procedūras.
   3.   Dalyvaujančių trečiųjų valstybių ir priimančiosios šalies bei kaimyninių šalių nacionaliniams subjektams leidžiama dalyvauti konkursuose dėl sutarčių sudarymo. Komisijai pritarus, misijos vadovas su valstybėmis narėmis, dalyvaujančiomis trečiosiomis valstybėmis ir kitais tarptautiniais subjektais gali sudaryti techninius susitarimus dėl įrangos, paslaugų ir patalpų teikimo EUCAP SAHEL Niger.
   4.   Finansinės priemonės turi atitikti EUCAP SAHEL Niger veiklos reikalavimus, įskaitant įrangos suderinamumą ir jos grupių sąveikumą.
   5.   Vykdydamas savo sudarytą sutartį misijos vadovas už veiklą yra visiškai atskaitingas Komisijai ir veikia jai prižiūrint.
   6.   Su EUCAP SAHEL Niger susijusios išlaidos padengiamos nuo šio sprendimo priėmimo dienos.
   14 straipsnis
   Sąjungos reagavimo veiksmų suderinamumas ir koordinavimas
   1.   Vyriausiasis įgaliotinis užtikrina šio sprendimo įgyvendinimo atitiktį Sąjungos išorės veiksmų visumai, be kita ko, Sąjungos vystymo programoms.
   2.   Nedarant poveikio pavaldumo tvarkai, misijos vadovas savo veiksmus glaudžiai derina su Sąjungos delegacija Niamėjuje, kad būtų užtikrintas Sąjungos veiksmų Nigeryje nuoseklumas.
   3.   Misijos vadovas glaudžiai derina veiksmus su Nigeryje veikiančių valstybių narių misijų vadovais.
   15 straipsnis
   Informacijos teikimas
   1.   Vadovaujantis Sprendimu 2011/292/ES, vyriausiasis įgaliotinis įgaliojamas atitinkamais atvejais ir pagal EUCAP SAHEL Niger reikmes teikti su šiuo sprendimu susijusioms trečiosioms valstybėms EUCAP SAHEL Niger parengtą ES įslaptintą informaciją, pažymėtą ne aukštesnio kaip „CONFIDENTIEL UE/ES CONFIDENTIAL“ lygio slaptumo žyma.
   2.   Atsiradus konkrečioms ir su veikla susijusioms neatidėliotinoms reikmėms, vyriausiasis įgaliotinis taip pat įgaliojamas teikti priimančiajai valstybei EUCAP SAHEL Niger parengtą ES įslaptintą informaciją, pažymėtą ne aukštesnio kaip „RESTREINT UE/ES RESTRICTED“ lygio slaptumo žyma, laikantis Sprendimo 2011/292/ES. Šiuo tikslu parengiami vyriausiojo įgaliotinio ir priimančiosios valstybės kompetentingų valdžios institucijų susitarimai.
   3.   Vyriausiajam įgaliotiniui leidžiama teikti su šiuo sprendimu susijusioms trečiosioms valstybėms neįslaptintus ES dokumentus, susijusius su Tarybos svarstymais dėl EUCAP SAHEL Niger, kuriems pagal Tarybos darbo tvarkos taisyklių (2) 6 straipsnio 1 dalį taikomas profesinės paslapties reikalavimas.
   4.   Vyriausiasis įgaliotinis 1–3 dalyse nurodytus įgaliojimus ir kompetenciją sudaryti 2 dalyje nurodytus susitarimus gali suteikti asmenims, kurie yra jam pavaldūs, civiliniam operacijų vadui ir (arba) misijos vadovui.
   16 straipsnis
   Įsigaliojimas ir galiojimo trukmė
   Šis sprendimas įsigalioja jo priėmimo dieną.
   Jis galioja 24 mėnesius.

      Priimta Briuselyje 2012 m. liepos 16 d.

            Tarybos vardu

            Pirmininkas

         S. ALETRARIS

      (1)  OL L 141, 2011 5 27, p. 17.

      (2)  2009 m. gruodžio 1 d. Tarybos sprendimas 2009/937/ES, patvirtinantis Tarybos darbo tvarkos taisykles (OL L 325, 2009 12 11, p. 35).


title: 2015 m. kovo 2 d. Tarybos sprendimas (BUSP) 2015/331, kuriuo pratęsiamas Europos Sąjungos specialiojo įgaliotinio Afganistane įgaliojimų terminas

text:
3.3.2015

               LT

               Europos Sąjungos oficialusis leidinys

               L 58/66

         TARYBOS SPRENDIMAS (BUSP) 2015/331
   2015 m. kovo 2 d.
   kuriuo pratęsiamas Europos Sąjungos specialiojo įgaliotinio Afganistane įgaliojimų terminas
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 33 straipsnį ir 31 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2013 m. liepos 22 d. Taryba priėmė Sprendimą 2013/393/BUSP (1), kuriuo Franz-Michael SKJOLD MELLBIN paskirtas Europos Sąjungos specialiuoju įgaliotiniu (toliau – ES specialusis įgaliotinis) Afganistane. ES specialiojo įgaliotinio įgaliojimų terminas baigiasi 2015 m. vasario 28 d.;

               (2)

               ES specialiojo įgaliotinio įgaliojimų terminas turėtų būti pratęstas tolesniam aštuonių mėnesių laikotarpiui;

               (3)

               ES specialusis įgaliotinis vykdys įgaliojimus tokiomis aplinkybėmis, kurios gali pablogėti ir galėtų kliudyti siekti Sutarties 21 straipsnyje nustatytų Sąjungos išorės veiksmų tikslų,

         PRIĖMĖ ŠĮ SPRENDIMĄ:
   1 straipsnis
   Europos Sąjungos specialusis įgaliotinis
   ES specialiojo įgaliotinio Afganistane Franz-Michael SKJOLD MELLBIN įgaliojimai pratęsiami iki 2015 m. spalio 31 d. Taryba, remdamasi Politinio ir saugumo komiteto (toliau – PSK) įvertinimu bei Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlymu, gali nuspręsti ES specialiojo įgaliotinio įgaliojimus nutraukti anksčiau.
   2 straipsnis
   Politikos tikslai
   ES specialusis įgaliotinis atstovauja Sąjungai ir propaguoja Sąjungos politikos tikslus Afganistane, glaudžiai derindamas veiklą su valstybių narių atstovais Afganistane. Konkrečiau, ES specialusis įgaliotinis:

               a)

               prisideda prie ES ir Afganistano bendros deklaracijos ir 2014–2016 m. ES strategijos Afganistane įgyvendinimo;

               b)

               remia Sąjungos ir Afganistano politinį dialogą;

               c)

               remia Jungtines Tautas (JT), joms imantis pagrindinio vaidmens Afganistane, ypatingą dėmesį skirdamas pastangoms geriau koordinuoti tarptautinę paramą, tokiu būdu skatindamas Bonos, Čikagos, Tokijo ir Londono konferencijų komunikatų ir atitinkamų JT rezoliucijų įgyvendinimą.

         3 straipsnis
   Įgaliojimai
   Įgyvendindamas savo įgaliojimus, ES specialusis įgaliotinis, glaudžiai bendradarbiaudamas su valstybių narių atstovais Afganistane:

               a)

               propaguoja Sąjungos požiūrį į politinį procesą ir įvykių raidą Afganistane;

               b)

               palaiko glaudžius ryšius su atitinkamomis Afganistano institucijomis, ypač Vyriausybe ir Parlamentu, taip pat vietos valdžios institucijomis, ir remia jų vystymą. Taip pat turėtų būti palaikomi ryšiai su kitomis Afganistano politinėmis grupėmis ir kitais svarbiais Afganistane veikiančiais subjektais, visų pirma atitinkamais pilietinės visuomenės subjektais;

               c)

               palaiko glaudžius ryšius su atitinkamais tarptautiniais ir regioniniais Afganistane veikiančiais subjektais, visų pirma JT Generalinio Sekretoriaus specialiuoju atstovu ir Šiaurės Atlanto sutarties organizacijos (NATO) vyresniuoju civiliniu įgaliotiniu bei kitais svarbiausiais partneriais ir organizacijomis;

               d)

               konsultuoja dėl padarytos pažangos siekiant ES ir Afganistano bendros deklaracijos, 2014–2016 m. ES strategijos Afganistane ir Bonos, Čikagos, Tokijo bei Londono konferencijų komunikatų tikslų, visų pirma šiose srityse:

                           i)

                           civilinių gebėjimų stiprinimas, ypač subnacionaliniu lygiu,

                           ii)

                           geras valdymas ir teisinės valstybės egzistavimui būtinų institucijų, visų pirma nepriklausomos teismų sistemos, kūrimas,

                           iii)

                           rinkimų ir konstitucinės reformos,

                           iv)

                           saugumo sektoriaus reformos, įskaitant teisminių institucijų ir teisinės valstybės, nacionalinės kariuomenės ir policijos pajėgų stiprinimą bei visų pirma civilinės policijos tarnybos plėtojimą,

                           v)

                           augimo skatinimas, visų pirma pasitelkiant žemės ūkį ir kaimo plėtrą,

                           vi)

                           Afganistano tarptautinių įsipareigojimų žmogaus teisių srityje, įskaitant pagarbą mažumoms priklausančių asmenų teisėms ir moterų bei vaikų teisėms, laikymasis,

                           vii)

                           demokratijos ir teisinės valstybės principų laikymasis,

                           viii)

                           moterų dalyvavimo viešajame administravime, pilietinės visuomenės veikloje ir, vadovaujantis JT Saugumo Tarybos rezoliucija 1325(2000), taikos procese skatinimas,

                           ix)

                           Afganistano tarptautinių įsipareigojimų laikymasis, įskaitant bendradarbiavimą, susijusį su tarptautinėmis pastangomis kovoti su terorizmu, neteisėta prekyba narkotikais, prekyba žmonėmis ir ginklų bei masinio naikinimo ginklų ir susijusių medžiagų platinimu,

                           x)

                           palankesnių sąlygų humanitarinės pagalbos teikimui ir tvarkingam pabėgėlių bei šalies viduje perkeltų asmenų grįžimui sudarymas ir

                           xi)

                           Sąjungos dalyvavimo ir veiklos Afganistane veiksmingumo didinimas ir dalyvavimas rengiant reguliarias 2014–2016 m. ES strategijos Afganistane įgyvendinimo ataskaitas, kurių prašo Taryba;

               e)

               aktyviai dalyvauja vietos koordinavimo forumų, pavyzdžiui, Jungtinės koordinavimo ir stebėsenos valdybos, veikloje, kartu išsamiai informuodamas nedalyvaujančias valstybes nares apie šiais lygiais priimtus sprendimus;

               f)

               konsultuoja dėl Sąjungos dalyvavimo ir jos pozicijų su Afganistanu susijusiose tarptautinėse konferencijose;

               g)

               aktyviai skatina regioninį bendradarbiavimą įgyvendinant atitinkamas iniciatyvas, įskaitant Stambulo procesą ir Regionų ekonominio bendradarbiavimo konferenciją Afganistano klausimais (RECCA);

               h)

               prisideda prie Sąjungos žmogaus teisių politikos ir ES žmogaus teisių gairių, visų pirma dėl moterų ir vaikų konfliktų apimtose vietovėse, įgyvendinimo, visų pirma vykdant stebėseną ir reaguojant į pokyčius šioje srityje;

               i)

               prireikus teikia paramą įtraukiam Afganistano vadovaujamam taikos procesui, kuriuo siekiama politinio sprendimo, laikantis Bonos konferencijoje nustatytų principinių ribų.

         4 straipsnis
   Įgaliojimų vykdymas
   1.   ES specialusis įgaliotinis yra atsakingas už įgaliojimų vykdymą; jo veiklą prižiūri vyriausiasis įgaliotinis.
   2.   PSK palaiko ypatingus ryšius su ES specialiuoju įgaliotiniu, o su Taryba ES specialusis įgaliotinis bendrauja pirmiausia per šį komitetą. PSK teikia ES specialiajam įgaliotiniui strategines gaires ir politinius nurodymus pagal jo įgaliojimus, nedarant poveikio vyriausiojo įgaliotinio įgaliojimams.
   3.   ES specialusis įgaliotinis savo veiksmus glaudžiai koordinuoja su Europos išorės veiksmų tarnyba (toliau – EIVT) ir atitinkamais jos padaliniais.
   5 straipsnis
   Finansavimas
   1.   Su ES specialiojo įgaliotinio įgaliojimų vykdymu laikotarpiu nuo 2015 m. kovo 1 d. iki 2015 m. spalio 31 d. susijusioms išlaidoms padengti skiriama orientacinė finansavimo suma yra 3 975 000 EUR.
   2.   Išlaidos tvarkomos pagal Sąjungos bendrajam biudžetui taikomas procedūras ir taisykles.
   3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis yra atskaitingas Komisijai.
   6 straipsnis
   Darbuotojų grupės sudarymas ir sudėtis
   1.   Neviršydamas ES specialiojo įgaliotinio įgaliojimų ir turimų atitinkamų finansinių išteklių, ES specialusis įgaliotinis sudaro darbuotojų grupę. Į darbuotojų grupę įtraukiami darbuotojai, turintys profesinės patirties konkrečiose politikos srityse, kaip reikalaujama įgaliojimuose. ES specialusis įgaliotinis laiku ir reguliariai praneša Tarybai ir Komisijai apie darbuotojų grupės sudėtį.
   2.   Valstybės narės, Sąjungos institucijos ir EIVT gali pasiūlyti deleguoti darbuotojus dirbti su ES specialiuoju įgaliotiniu. Atlyginimą tokiems deleguotiems darbuotojams moka atitinkamai ta valstybė narė, atitinkama Sąjungos institucija arba EIVT. Valstybių narių į Sąjungos institucijas arba EIVT deleguoti ekspertai taip pat gali būti komandiruojami dirbti su ES specialiuoju įgaliotiniu. Pagal sutartį pasamdyti kitų šalių darbuotojai turi turėti valstybės narės pilietybę.
   3.   Visi deleguoti darbuotojai administraciniu požiūriu lieka pavaldūs siunčiančiajai valstybei narei, siunčiančiajai Sąjungos institucijai arba EIVT ir vykdo savo pareigas bei veikia ES specialiojo įgaliotinio įgaliojimų labui.
   7 straipsnis
   ES specialiojo įgaliotinio ir ES specialiojo įgaliotinio personalo privilegijos ir imunitetai
   Atitinkamai su priimančiąja šalimi susitariama dėl ES specialiojo įgaliotinio misijos ir ES specialiojo įgaliotinio personalo narių užduočių įvykdymui bei sklandžiam darbui užtikrinti būtinų privilegijų, imunitetų ir papildomų garantijų. Valstybės narės ir EIVT šiuo tikslu teikia visą reikalingą paramą.
   8 straipsnis
   ES įslaptintos informacijos saugumas
   ES specialusis įgaliotinis ir jo darbuotojų grupės nariai laikosi saugumo principų ir būtiniausių standartų, nustatytų Tarybos sprendimu 2013/488/ES (2).
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija ir Tarybos generalinis sekretoriatas užtikrina, kad ES specialiajam įgaliotiniui būtų sudaryta galimybė susipažinti su visa reikiama informacija.
   2.   Prireikus Sąjungos delegacijos ir (arba) valstybės narės teikia logistinę paramą regione.
   10 straipsnis
   Saugumas
   ES specialusis įgaliotinis, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, neviršydamas ES specialiojo įgaliotinio įgaliojimų ir atsižvelgdamas į saugumo padėtį jo atsakomybei priskirtoje geografinėje teritorijoje, imasi visų praktiškai įgyvendinamų priemonių tiesiogiai ES specialiajam įgaliotiniui pavaldaus personalo saugumui užtikrinti, visų pirma:

               a)

               sudarydamas konkretų saugumo planą, grindžiamą EIVT gairėmis, kuriame numatomos konkrečios fizinės, organizacinės ir procedūrinės saugumo priemonės, kuris reglamentuoja personalo saugaus atvykimo į geografinę teritoriją ir judėjimo toje teritorijoje valdymą, taip pat saugumo incidentų valdymą, ir kuriame numatomas biuro nenumatytų atvejų ir evakuacijos planas;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl geografinėje teritorijoje esančių sąlygų;

               c)

               užtikrindamas, kad prieš atvykstant arba atvykus į geografinę teritoriją visiems ES specialiojo įgaliotinio darbuotojų grupės nariams, kurie turi būti dislokuoti už Sąjungos ribų, įskaitant vietoje pasamdytus darbuotojus, būtų organizuotas atitinkamas mokymas saugumo klausimais, atsižvelgiant į rizikos lygį toje teritorijoje;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir Tarybai, vyriausiajam įgaliotiniui bei Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios pažangos ir įgaliojimų vykdymo ataskaitų dalį.

         11 straipsnis
   Ataskaitų teikimas
   ES specialusis įgaliotinis vyriausiajam įgaliotiniui ir PSK reguliariai teikia ataskaitas. ES specialusis įgaliotinis taip pat prireikus teikia ataskaitas Tarybos darbo grupėms. Reguliariai teikiamos ataskaitos platinamos per sistemą COREU. ES specialusis įgaliotinis gali teikti ataskaitas Užsienio reikalų tarybai. Pagal Sutarties 36 straipsnį ES specialusis įgaliotinis gali dalyvauti informuojant Europos Parlamentą.
   12 straipsnis
   Koordinavimas
   1.   ES specialusis įgaliotinis prisideda prie Sąjungos veiksmų vieningumo, nuoseklumo ir veiksmingumo užtikrinimo bei padeda užtikrinti, kad visos Sąjungos priemonės ir valstybių narių veiksmai būtų vykdomi suderintai siekiant Sąjungos politikos tikslų. ES specialiojo įgaliotinio veikla koordinuojama su Komisijos ir Sąjungos delegacijos Pakistane veikla. ES specialusis įgaliotinis reguliariai informuoja valstybių narių atstovybes ir Sąjungos delegacijas.
   2.   Veiksmų vietoje palaikomas glaudus ryšys su valstybių narių atstovybių vadovais ir Sąjungos delegacijų vadovais. Jie deda visas įmanomas pastangas padėdami ES specialiajam įgaliotiniui vykdyti savo įgaliojimus. ES specialusis įgaliotinis teikia Europos Sąjungos policijos misijos Afganistane (EUPOL AFGHANISTAN) vadovui konsultacijas vietos politiniais klausimais. ES specialusis įgaliotinis ir civilinės operacijos vadas prireikus konsultuojasi tarpusavyje. ES specialusis įgaliotinis taip pat palaiko ryšius su kitais veiksmų vietoje esančiais tarptautiniais ir regioniniais subjektais.
   13 straipsnis
   Pagalba pretenzijų atveju
   ES specialusis įgaliotinis ir jo personalas teikia pagalbą, susijusią su atsaku į bet kokias pretenzijas ir prievoles, kylančias dėl ankstesnių ES specialiųjų įgaliotinių Afganistane įgaliojimų vykdymo, ir dėl tokių tikslų suteikia administracinę pagalbą bei prieigą prie atitinkamų dokumentų.
   14 straipsnis
   Peržiūra
   Šio sprendimo įgyvendinimas ir jo suderinamumas su kita Sąjungos veikla regione yra nuolat peržiūrimi. Ne vėliau kaip iki 2015 m. rugpjūčio mėn. pabaigos ES specialusis įgaliotinis pateikia vyriausiajam įgaliotiniui, Tarybai ir Komisijai išsamią įgaliojimų vykdymo ataskaitą.
   15 straipsnis
   Įsigaliojimas
   Šis sprendimas įsigalioja jo priėmimo dieną.
   Jis taikomas nuo 2015 m. kovo 1 d.

      Priimta Briuselyje 2015 m. kovo 2 d.

            Tarybos vardu

            Pirmininkė

         D. REIZNIECE-OZOLA

      (1)  2013 m. liepos 22 d. Tarybos sprendimas 2013/393/BUSP, kuriuo iš dalies keičiamas Sprendimas 2013/382/BUSP dėl Europos Sąjungos specialiojo įgaliotinio Afganistane įgaliojimų pratęsimo (OL L 198, 2013 7 23, p. 47).

      (2)  2013 m. rugsėjo 23 d. Tarybos sprendimas 2013/488/ES dėl ES įslaptintos informacijos apsaugai užtikrinti skirtų saugumo taisyklių (OL L 274, 2013 10 15, p. 1).


title: 2012 m. gegužės 29 d. Tarybos sprendimas 2012/281/BUSP, kuriuo remiamas Sąjungos pasiūlymas dėl Tarptautinio veiklos kosminėje erdvėje elgesio kodekso įgyvendinant Europos saugumo strategiją

text:
30.5.2012

               LT

               Europos Sąjungos oficialusis leidinys

               L 140/68

         TARYBOS SPRENDIMAS 2012/281/BUSP
   2012 m. gegužės 29 d.
   kuriuo remiamas Sąjungos pasiūlymas dėl Tarptautinio veiklos kosminėje erdvėje elgesio kodekso įgyvendinant Europos saugumo strategiją
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 26 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               veikla kosmose vis labiau plėtojama ir yra itin svarbi. Kosmosu gali naudotis visos pasaulio šalys. Tos šalys, kurios kol kas dar nevykdo veiklos kosmose, vykdys ją ateityje. Todėl Sąjunga mano, kad didinti veiklos kosminėje erdvėje saugumą yra svarbus tikslas, kuris padės užtikrinti valstybių vystymąsi ir saugumą. Šis tikslas yra nustatytas Sąjungos kosmoso politikoje;

               (2)

               2003 m. gruodžio 12 d. Europos Vadovų Taryba priėmė Europos saugumo strategiją, kurioje nustatytos pasaulinio masto problemos bei grėsmės ir raginama nustatyti taisyklėmis pagrįstą tarptautinę tvarką, remiantis veiksmingu daugiašališkumu ir gerai veikiančiomis tarptautinėmis institucijomis;

               (3)

               Europos saugumo strategijoje pripažįstama, kad Jungtinių Tautų Chartija yra esminis tarptautinių santykių pagrindas, ir rekomenduojama stiprinti Jungtines Tautas bei sudaryti joms sąlygas vykdyti įsipareigojimus ir efektyviai veikti. Sąjunga siekia aukšto lygio bendradarbiavimo visose tarptautinių santykių srityse, kad, inter alia, išsaugotų taiką, užkirstų kelią konfliktams ir stiprintų tarptautinį saugumą pagal Jungtinių Tautų Chartijos tikslus ir principus;

               (4)

               Sąjunga yra įsipareigojusi rengti ir įgyvendinti skaidrumo ir pasitikėjimo stiprinimo priemones kaip būdą pasiekti didesnį saugumą kosmose. Sąjungai taip pat yra labai svarbus kosmoso šiukšlių, nepaisant jų kilmės, keliamo pavojaus klausimas, nes jos daro žalą esamai ir būsimai veiklai;

               (5)

               2007 m. rugsėjo 18 d. Sąjunga, reaguodama į 2006 m. gruodžio 6 d. Jungtinių Tautų Generalinės Asamblėjos rezoliuciją 61/75, pabrėžė, kad tuo tikslu būtų naudingos savanoriškai taikomos veiklos kosminėje erdvėje taisyklės, kuriose būtų įtvirtinta geriausia kosmoso subjektų tarpusavio praktika;

               (6)

               2008 m. gruodžio 8–9 d. savo išvadose Taryba pritarė pirmam Tarptautinio veiklos kosminėje erdvėje elgesio kodekso projektui, kurį valstybės taikytų savanoriškai ir kuriame numatytos skaidrumo ir pasitikėjimo stiprinimo priemonės, ir kuriuo būtų remiamasi konsultuojantis su veiklą kosminėje erdvėje vykdančiomis arba su kosmosu susijusių interesų turinčiomis svarbiausiomis trečiosiomis šalimis siekiant parengti tekstą, kuris būtų priimtinas kuo daugiau valstybių;

               (7)

               atsižvelgdama į konsultacijas su pagrindinėmis veiklą kosmose vykdančiomis šalimis, Sąjunga parengė patikslintą elgesio kodekso projekto redakciją, kurios pagrindu Taryba 2010 m. rugsėjo 27 d. Sąjungos vyriausiajam įgaliotiniui užsienio reikalams ir saugumo politikai suteikė įgaliojimus tęsti ir plėsti konsultacijas,

         PRIĖMĖ ŠĮ SPRENDIMĄ:
   1 straipsnis
   Siekdama remti savo pasiūlymą dėl Tarptautinio veiklos kosminėje erdvėje elgesio kodekso, Sąjunga siekia šių tikslų:

               —

               konsultuotis su valstybėmis, kurios vykdo su kosmosu susijusią veiklą arba dar jos nevykdo, kad būtų galima aptarti pasiūlymą ir sužinoti jų nuomonę,

               —

               gauti ekspertų paramą Tarptautinio veiklos kosminėje erdvėje elgesio kodekso rengimo procesui.

         2 straipsnis
   1.   Atsižvelgiant į tai, Sąjungos remiamais projektais vykdoma ši konkreti veikla:

               a)

               informavimo veikla: propaguojamas pasiūlymas dėl Tarptautinio veiklos kosminėje erdvėje elgesio kodekso;

               b)

               surengiama iki trijų daugiašalių ekspertų susitikimų siekiant aptarti pasiūlymą dėl Tarptautinio elgesio kodekso;

               c)

               koordinuojama nevyriausybinių ekspertų konsorciumo veikla.

         2.   Tie projektai ir konkreti veikla išsamiau aprašyti priede.
   3 straipsnis
   1.   Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis) yra atsakingas už šio sprendimo įgyvendinimą.
   2.   2 straipsnyje nurodytų projektų techninį įgyvendinimą vykdo Jungtinių Tautų nusiginklavimo tyrimų institutas (UNIDIR). UNIDIR šias užduotis atlieka vyriausiojo įgaliotinio atsakomybe. Šiuo tikslu vyriausiasis įgaliotinis ir UNIDIR sudaro būtinus susitarimus.
   4 straipsnis
   1.   2 straipsnyje nurodytų projektų įgyvendinimui skiriama orientacinė finansavimo suma yra 1 490 000 EUR.
   2.   Iš 1 dalyje nustatytos sumos finansuojamos išlaidos tvarkomos laikantis Sąjungos bendrajam biudžetui taikomų Sąjungos procedūrų ir taisyklių.
   3.   Komisija prižiūri tinkamą Sąjungos įnašo, nustatyto 1 dalyje, įgyvendinimą. Šiuo tikslu ji ir UNIDIR sudaro finansavimo susitarimą. Susitarime numatoma, kad UNIDIR turi užtikrinti, kad apie Sąjungos įnašą būtų atitinkamai informuojama, atsižvelgiant į šio įnašo dydį.
   4.   Įsigaliojus šiam sprendimui, Komisija stengiasi kuo greičiau sudaryti 3 dalyje nurodytą finansavimo susitarimą. Ji praneša Tarybai apie visus sunkumus to proceso metu ir finansavimo susitarimo sudarymo datą.
   5 straipsnis
   1.   Vyriausiasis įgaliotinis pateikia Tarybai šio sprendimo įgyvendinimo ataskaitą, grindžiamą reguliariai rengiamomis UNIDIR ataskaitomis. Šios ataskaitos yra Tarybos atliekamo vertinimo pagrindas.
   2.   Komisija teikia informaciją apie 2 straipsnyje nurodytų projektų įgyvendinimo finansinius aspektus.
   6 straipsnis
   Šis sprendimas įsigalioja jo priėmimo dieną.
   Jis nustoja galioti praėjus 18 mėnesių nuo 4 straipsnio 3 dalyje nurodyto finansavimo susitarimo sudarymo dienos arba praėjus šešiems mėnesiams nuo jo priėmimo dienos, jei per tą laikotarpį nebuvo sudarytas finansavimo susitarimas.

      Priimta Briuselyje 2012 m. gegužės 29 d.

            Tarybos vardu

            Pirmininkas

         N. WAMMEN

      TARYBOS SPRENDIMO, KURIUO REMIAMAS SĄJUNGOS PASIŪLYMAS DĖL TARPTAUTINIO VEIKLOS KOSMINĖJE ERDVĖJE ELGESIO KODEKSO, PRIEDAS
      1.   Bendri principai ir tikslai

      Veikla kosmose vis labiau plėtojama ir yra itin svarbi. Kosmosu gali naudotis visos pasaulio šalys. Tos šalys, kurios kol kas dar nevykdo veiklos kosmose, vykdys ją ateityje. Todėl Sąjunga mano, kad yra būtina užtikrinti didesnį saugumą kosminėje erdvėje ir mano, kad pragmatinis ir laipsniškai plėtojamas procesas gali padėti siekti šio tikslo. Sąjunga yra įsipareigojusi rengti ir įgyvendinti skaidrumo ir pasitikėjimo stiprinimo priemones kaip būdą pasiekti didesnę saugą ir saugumą kosminėje erdvėje. Sąjungai taip pat labai svarbus kosmoso šiukšlių keliamo pavojaus klausimas, nes jos daro žalą esamai ir būsimai veiklai.
      2007 m. rugsėjo 18 d. Sąjunga, reaguodama į 2006 m. gruodžio 6 d. Jungtinių Tautų Generalinės Asamblėjos rezoliuciją 61/75, pabrėžė, kad šiuo tikslu būtų naudingos savanoriškai taikomos veiklos kosminėje erdvėje taisyklės, kuriose būtų įtvirtinta geriausia kosmoso subjektų tarpusavio praktika;
      2008 m. gruodžio 8–9 d. išvadose Europos Sąjungos Taryba pritarė pirmam Tarptautinio veiklos kosminėje erdvėje elgesio kodekso projektui, kurį valstybės taikytų savanoriškai ir kuriame numatytos skaidrumo ir pasitikėjimo stiprinimo priemonės, ir kuriuo būtų remiamasi konsultuojantis su veiklą kosminėje erdvėje vykdančiomis arba su kosmosu susijusių interesų turinčiomis svarbiausiomis trečiosiomis šalimis siekiant parengti tekstą, kuris būtų priimtinas kuo daugiau valstybių. Atsižvelgdama į konsultacijas su pagrindinėmis veiklą kosmose vykdančiomis šalimis, Sąjunga parengė patikslintą elgesio kodekso projekto redakciją, kurios pagrindu Europos Sąjungos Taryba 2010 m. rugsėjo 27 d. Sąjungos vyriausiajam įgaliotiniui užsienio reikalams ir saugumo politikai (toliau – vyriausiasis įgaliotinis) suteikė įgaliojimus tęsti ir plėsti konsultacijas,
      Siekdama remti Sąjungos pasiūlymą dėl Tarptautinio veiklos kosminėje erdvėje elgesio kodekso ir kad vyriausiasis įgaliotinis galėtų vykdyti jam suteiktus įgaliojimus, Sąjunga siekia šių tikslų:

                  —

                  konsultuotis su kaip įmanoma daugiau šalių, kurios vykdo su kosmosu susijusią veiklą arba dar jos nevykdo, kad aptartų šį pasiūlymą ir sužinotų jų nuomonę, visų pirma surengdama vieną ar kelis (ne daugiau kaip tris) daugiašalius ekspertų susitikimus šiai iniciatyvai aptarti,

                  —

                  ekspertų paramos Tarptautinio veiklos kosminėje erdvėje elgesio kodekso rengimo procesui.

            Sąjungos veiksmuose būtų vadovaujamasi šiais principais:

                  a)

                  ilgalaikio tvarumo, nuspėjamumo ir didesnio saugumo kosminėje erdvėje stiprinimo pripažinta svarba;

                  b)

                  poreikiu stiprinti bendrą supratimą ir nustatyti bendro intereso sritis;

                  c)

                  įsitraukimo į būsimą Tarptautinį veiklos kosminėje erdvėje elgesio kodeksą nacionaliniu ir regioniniu lygiu svarba.

            2.   Projektai

      2.1.   1 projektas. Informavimo veikla: pasiūlymo dėl Tarptautinio veiklos kosminėje erdvėje elgesio kodekso rėmimas

      2.1.1.   Projekto tikslas

      Organizuojant seminarus regionų / subregionų lygiu užmegzti ryšius su galimais Tarptautinio elgesio kodekso suinteresuotaisiais subjektais siekiant praplėsti turimas žinias apie pasiūlytą Tarptautinį elgesio kodeksą ir padidinti jo principų supratimą.
      2.1.2.   Projekto rezultatai

                  a)

                  Geresnis pasiūlyto Tarptautinio elgesio kodekso ir jo tęstinio plėtojimo proceso suvokimas, žinojimas bei supratimas.

                  b)

                  Geresnės sąlygos daryti pažangą politinėje plotmėje.

                  c)

                  Suinteresuotųjų subjektų geresnis bendro susitarimo dėl didesnio saugumo kosmose poreikio ir susitarimo dėl tolesnių veiksmų sričių supratimas.

                  d)

                  Geresnis suinteresuotųjų subjektų veiksmų tarpusavio koordinavimas.

                  e)

                  Poreikių intensyvinti veiklą nacionaliniu ir regioniniu lygiais nustatymas siekiant spartinti Tarptautinio veiklos kosminėje erdvėje elgesio kodekso rengimą.

            2.1.3.   Projekto aprašymas

                  a)

                  Ne daugiau kaip 6 regioniniai arba subregioniniai seminarai ne daugiau kaip 30 dalyvių, atitinkamais atvejais bendradarbiaujant su Vyriausybinėmis ir nevyriausybinėmis tarptautinėmis, regioninėmis arba nacionalinėmis organizacijomis.

                  b)

                  Sąjungos ir kitų suinteresuotųjų subjektų veiklos rezultatų surinkimas ir pateikimas, atitinkamais atvejais pasitelkiant elektronines priemones.

            2.2.   2 projektas. Bendra parama vyriausiajam įgaliotiniui rengiant susitikimus / konsultacijas su valstybėmis

      2.2.1.   Projekto tikslas

                  a)

                  Sąjungai suteikti daugiau informacijos apie galimų Tarptautinio elgesio kodekso suinteresuotųjų subjektų nuomonę bei jų poziciją ir atlikti jų nuomonės analizę;

                  b)

                  Remiant vyriausiojo įgaliotinio konsultacijas / pasirengimą konsultacijoms / tolesnę su konsultacijomis susijusią veiklą, surengti koordinuojamą individualių konsultacijų su pagrindiniais suinteresuotaisiais subjektais kampaniją;

                  c)

                  Dalyvaujant vyriausiojo įgaliotinio konsultacijose, įvertinti gautas pastabas.

            2.2.2.   Projekto rezultatai

                  a)

                  Raštu išdėstyti įvertinimai, kaip geriausia užmegzti ryšius su galimais Tarptautinio elgesio kodekso suinteresuotaisiais subjektais.

                  b)

                  Raštu išdėstyti gautų pastabų ir pasiūlymų dėl teksto patikslinimo įvertinimai.

                  c)

                  Raštu išdėstytos nuomonės, skirtos daugiašaliam (-iams) ekspertų susitikimui (-ams).

            2.2.3.   Projekto aprašymas

                  a)

                  Rengiami patvirtinamieji dokumentai/atliekami bendri tyrimai, skirti vyriausiojo įgaliotinio konsultacijoms ir daugiašaliam (-iams) ekspertų susitikimui (-ams) remti, jiems rengtis ir vykdyti tolesnę su jais susijusią veiklą.

                  b)

                  Koordinuojama individualių konsultacijų su pagrindiniais suinteresuotaisiais subjektais kampanija:

                              —

                              iki 20 individualių susitikimų ir informacinių susirinkimų,

                              —

                              indėlio į procesą koordinavimas, be kita ko, pasitelkiant elektronines priemones,

                              —

                              tokio koordinavimo tikslais valstybių ir organizacijų atrinkimas remiantis jų dalyvavimo sprendžiant kosmoso saugumo klausimus lygiu, ankstesniu jų dalyvavimu rengiant pasiūlymą dėl Tarptautinio elgesio kodekso ir jų vaidmeniu sudarant palankesnes sąlygas bendrai pažangai diplomatinėje plotmėje regionų arba tarptautiniu mastu.

                  c)

                  Vyriausiojo įgaliotinio ir kitų suinteresuotųjų subjektų veiklos rezultatų surinkimas ir pateikimas, atitinkamais atvejais pasitelkiant elektronines priemones.

            2.3.   3 projektas. Iki trijų daugiašalių ekspertų susitikimų surengimas siekiant aptarti pasiūlymą dėl Tarptautinio elgesio kodekso

      2.3.1.   Projekto tikslas

      Suburti ekspertus siekiant aptarti pasiūlymą dėl Tarptautinio elgesio kodekso.
      2.3.2.   Projekto rezultatai

                  a)

                  Diskusijų forumo sukūrimas siekiant aptarti pasiūlymą dėl Tarptautinio elgesio kodekso.

                  b)

                  Diskusijų dėl Tarptautinio elgesio kodekso pažanga diplomatinėje plotmėje.

            2.3.3.   Projekto aprašymas

      Per pirmuosius 16 projekto mėnesių surengiami ne daugiau kaip trys daugiašaliai ekspertų susitikimai, kuriuose dalyvautų ne daugiau kaip 160 dalyvių.

                  —

                  Siūloma pirmąjį iš šių susitikimų surengti Europoje, o kitus du – už Europos ribų. Sprendimą priims vyriausiasis įgaliotinis, remdamasis UNIDIR pateiktais pasiūlymais.

                  —

                  Sprendimą dėl šių susitikimų struktūros, darbotvarkės ir dalyvių priims vyriausiasis įgaliotinis, remdamasi UNIDIR pateiktais pasiūlymais.

            2.4.   4 projektas. Nevyriausybinių ekspertų konsorciumo veiklos koordinavimas

      2.4.1.   Projekto tikslas

                  a)

                  Sukurti nedidelį pripažintų ekspertų konsorciumą, kurį sudarytų iki 10 dalyvių, kuris prisidėtų prie Tarptautinio elgesio kodekso rengimo proceso.

                  b)

                  Kurti internetinius išteklius, skirtus to konsorciumo veiklai koordinuoti.

                  c)

                  Teikti būtinus informavimo išteklius siekiant, kad elgesio kodeksas būtų geriau suprantamas, kad būtų skatinama su pirmu ir antru projektais susijusi veikla ir jų rezultatai.

            2.4.2.   Projekto rezultatai

                  a)

                  Didesnis pagrindinių tarptautinių, regioninių ir nacionalinių ekspertų indėlis rengiant Tarptautinį elgesio kodeksą.

                  b)

                  Virtualaus forumo ekspertų indėliui ir diskusijoms koordinuoti sukūrimas.

                  c)

                  Virtualaus forumo antrame projekte nurodytiems daugiašaliams susitikimams remti sukūrimas.

                  d)

                  Būtinos virtualios ir nevirtualios informavimo medžiagos parengimas.

            2.4.3.   Projekto aprašymas

                  a)

                  Atitinkamų kosmoso saugumo srities ekspertų nustatymas, jų veiklos koordinavimas ir skatinimas prisidėti:

                              —

                              sprendimą dėl konsorciumo dalyvių priims vyriausiasis įgaliotinis, remdamasis UNIDIR pateiktais pasiūlymais.

                  b)

                  Naujo virtualaus forumo konsorciumo indėliui koordinuoti sukūrimas:

                              —

                              forumas taip pat bus skirtas ištekliams, skirtiems antram projektui remti, kaupti.

                  c)

                  Surengiama iki 8 susitikimų su elgesio kodeksu susijusiems pokyčiams ir konsorciumo indėliui aparti, be kita ko, pasitelkus elektronines priemones ir videokonferencijas bei telekonferencijas.

                  d)

                  Vyriausiojo įgaliotinio ir kitų suinteresuotųjų subjektų veiklos rezultatų surinkimas ir pateikimas, atitinkamais atvejais pasitelkiant elektronines priemones.

                  e)

                  Informavimo priemonių plėtojimas.

            3.   Procedūriniai aspektai ir koordinavimas

      Siekiant nustatyti bendradarbiavimo procedūras ir išsamią tvarką, projektų įgyvendinimą inicijuos Iniciatyvinis komitetas. Iniciatyvinis komitetas reguliariai bent kartą per šešis mėnesius peržiūri projektų įgyvendinimą, be kita ko, pasitelkdamas elektronines priemones ir videokonferencijas bei telekonferencijas.
      Iniciatyvinį komitetą sudarys vyriausiojo įgaliotinio ir UNIDIR atstovai.
      Valstybinių ir nevalstybinių subjektų dalyvavimas daugiašaliuose ekspertų susitikimuose bus koordinuojamas per UNIDIR.
      Sprendimą dėl šio projekto seminarų ir susitikimų vietos ir struktūrinės sudėties priims vyriausiasis įgaliotinis, remdamasis UNIDIR Iniciatyviniam komitetui pateiktais pasiūlymais.
      4.   Ataskaitų teikimas ir vertinimas

      UNIDIR vyriausiajam įgaliotiniui pateikia aprašomąją ataskaitą ir finansinę ataskaitą projekto pirmųjų metų pabaigoje, stengiantis, kad šis laikas sutaptų su Jungtinių Tautų ataskaitų teikimo laikotarpiu.
      Užbaigus projektą UNIDIR vyriausiajam įgaliotiniui pateiks galutinę ataskaitą.
      UNIDIR pažangos ir padėties ataskaitos, leidiniai, pranešimai spaudai ir naujienos perduodami vyriausiajam įgaliotiniui ir Europos Komisijai, kai tik jie paskelbiami.
      5.   Trukmė

      Planuojama šio projekto įgyvendinimo trukmė yra 18 mėnesių.
      Visi susitikimai turi būti baigti likus trims mėnesiams iki projekto pabaigos, kad įgyvendinimo laikotarpiu liktų pakankamai laiko atlikti analizę.
      6.   Naudos gavėjai

      Visos JT valstybės narės, ypač veiklą kosmose vykdančios valstybės.
      Nevyriausybiniai suinteresuotieji subjektai, įskaitant pilietinę visuomenę ir pramonės sektorių.
      7.   Trečiųjų šalių atstovai

      Siekiant skatinti regioninę atsakomybę už Tarptautinį veiklos kosminėje erdvėje elgesio kodeksą, pagal šį sprendimą gali būti finansuojamas ne iš Sąjungos ekspertų, įskaitant ekspertus iš atitinkamų regioninių ir tarptautinių organizacijų, dalyvavimas.
      Bus finansuojamas UNIDIR dalyvavimas visuose su šiuo sprendimu susijusiuose seminaruose ir susitikimuose.
      8.   Projektą įgyvendinantis subjektas

      Šio Tarybos sprendimo techninis įgyvendinimas bus pavestas UNIDIR.
      Atitinkamais atvejais UNIDIR bendradarbiaus su tokiomis institucijomis kaip regioninės organizacijos, analitikų centrai, NVO ir pramonės sektoriaus atstovais.
      Šiam sprendimui įgyvendinti reikės papildomų darbuotojų.


title: 2006/910/EB: 2006 m. gruodžio 4 d. Tarybos sprendimas dėl Europos bendrijos ir Jungtinių Amerikos Valstijų susitarimo, atnaujinančio bendradarbiavimo programą aukštojo mokslo bei profesinio švietimo ir mokymo srityse, sudarymo

text:
9.12.2006

               LT

               Europos Sąjungos oficialusis leidinys

               L 346/33

         TARYBOS SPRENDIMAS
   2006 m. gruodžio 4 d.
   dėl Europos bendrijos ir Jungtinių Amerikos Valstijų susitarimo, atnaujinančio bendradarbiavimo programą aukštojo mokslo bei profesinio švietimo ir mokymo srityse, sudarymo
   (2006/910/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 149 ir 150 straipsnius kartu su 300 straipsnio 2 dalies pirmosios pastraipos pirmuoju sakiniu bei su 300 straipsnio 3 dalies pirmąja pastraipa,
   atsižvelgdama į Komisijos pasiūlymą,
   atsižvelgdama į Europos Parlamento nuomonę,
   kadangi:

               (1)

               2005 m. spalio 24 d. sprendimu Taryba įgaliojo Komisiją derėtis su Jungtinėmis Amerikos Valstijomis dėl susitarimo, atnaujinančio bendradarbiavimo programą aukštojo mokslo ir profesinio mokymo srityse.

               (2)

               Komisija, vadovaudamasi tame sprendime pateiktais nurodymais, Bendrijos vardu vedė derybas su Jungtinėmis Amerikos Valstijomis dėl susitarimo.

               (3)

               Bendrija ir Jungtinės Amerikos Valstijos iš šio bendradarbiavimo tikisi abipusės naudos, kuri papildytų Bendrijos valstybių narių ir Jungtinių Amerikos Valstijų dvišalių programų teikiamą naudą ir kurtų pridėtinę vertę Europai.

               (4)

               Susitarimas buvo pasirašytas Bendrijos vardu 2006 m. birželio 21 d. su sąlyga, kad susitarimas bus sudarytas vėliau.

               (5)

               Susitarimas turėtų būti patvirtintas,

         NUSPRENDĖ:
   1 straipsnis
   1.   Europos bendrijos ir Jungtinių Amerikos Valstijų susitarimas, atnaujinantis bendradarbiavimo programą aukštojo mokslo bei profesinio švietimo ir mokymo srityse, yra patvirtinamas Bendrijos vardu.
   2.   Susitarimo tekstas pridedamas prie šio sprendimo.
   2 straipsnis
   Į susitarimo 6 straipsnyje numatytą jungtinį komitetą bus deleguojama Europos bendrijos atstovų grupė, kurią sudarys Komisijos atstovas ir visų valstybių narių atstovai.
   3 straipsnis
   Tarybos pirmininkas įgaliojamas paskirti asmenį, kuris įgaliojamas pateikti pranešimą, numatytą susitarimo 12 straipsnio 1 dalyje.

      Priimta Briuselyje, 2006 m. gruodžio 4 d.

            Tarybos vardu

            Pirmininkė

         L. LUHTANEN

    ---documentbreak---

               9.12.2006

               LT

               Europos Sąjungos oficialusis leidinys

               L 346/34

         Europos bendrijos ir Jungtinių Amerikos Valstijų
   SUSITARIMAS,
   atnaujinantis bendradarbiavimo programą aukštojo mokslo bei profesinio švietimo ir mokymo srityse
   EUROPOS BENDRIJA
   ir
   JUNGTINĖS AMERIKOS VALSTIJOS,
   (toliau – Šalys),
   PAŽYMĖDAMOS, kad Europos bendrijos ir valstybių narių (toliau – Europos bendrija) ir Jungtinių Amerikos Valstijų Vyriausybės (toliau – Jungtinės Amerikos Valstijos) 1990 m. lapkričio mėn. priimtoje Transatlantinėje deklaracijoje konkrečiai nurodoma, kad reikia stiprinti abipusį bendradarbiavimą įvairiose tiesiogiai su dabartine ir būsima piliečių gerove susijusiose srityse, pavyzdžiui, rengiant mainus ir bendrus projektus švietimo ir kultūros srityse, organizuojant akademinius ir jaunimo mainus;
   PAŽYMĖDAMOS, kad 1995 m. gruodžio mėn. Madride vykusiame ES ir JAV aukščiausiojo lygio susitikime priimta Transatlantinė darbotvarkė, kurioje remiamasi IV veiksmu – „Tiltai per Atlanto vandenyną“, yra skirta EB ir JAV santykiams stiprinti. Susitarime, kuriuo įsteigiama Bendradarbiavimo programa švietimo ir profesinio mokymo srityse, galinti skatinti įvairaus pobūdžio naujovišką bendradarbiavimo veiklą, teikiančią tiesioginės naudos studentams ir dėstytojams, numatoma mokymosi patalpose diegti naująsias technologijas, skatinant Jungtinių Amerikos Valstijų ir Europos Sąjungos švietimo įstaigas bendradarbiauti ir mokytis kalbų, istorijos ir kultūros;
   PAŽYMĖDAMOS, kad 1997 m. vykusioje transatlantinėje konferencijoje „Tiltai per Atlantą – tautų tarpusavio ryšiai“ buvo pabrėžta Europos bendrijos ir Jungtinių Amerikos Valstijų bendradarbiavimo neformaliojo švietimo srityje galimybė;
   PAŽYMĖDAMOS, kad 2005 m. birželio mėn. vykusiame ES ir JAV aukščiausiojo lygio susitikime vadovai pritarė iniciatyvai stiprinti transatlantinę ekonominę integraciją ir augimą, kuriais remiantis bendradarbiavimas švietimo srityje apibūdinamas kaip būdas „padidinti sinergiją abiejose Atlanto pusėse, nes tampame žiniomis grindžiamos ekonomikos dalyviais“ ir įsipareigojo „atnaujinti bei sustiprinti JAV ir ES susitarimą dėl aukštojo mokslo ir profesinio mokymo, apimantį Fulbright ir Europos Sąjungos programą, siekiant skatinti bendradarbiavimą švietimo srityje ir piliečių dalyvavimą transatlantiniuose mainuose“;
   ATSIŽVELGDAMOS į tai, kad priėmus ir įgyvendinus 1995 m. Europos bendrijos ir Jungtinių Amerikos Valstijų susitarimą, sukuriantį bendradarbiavimo programą aukštojo mokslo bei profesinio švietimo ir mokymo srityse bei 2000 m. Susitarimą tarp Europos bendrijos ir Jungtinių Amerikos Valstijų, atnaujinantį bendradarbiavimo aukštojo išsilavinimo ir profesinio mokymo bei lavinimo srityje programą, įvykdomi Transatlantinės deklaracijos įsipareigojimai ir demonstruojamas sėkmingas ir ekonomiškai naudingas bendradarbiavimas;
   PRIPAŽINDAMOS lemiamą švietimo ir mokymo indėlį vystant žmogiškuosius išteklius, sugebančius dalyvauti visuotinėje žiniomis grįstoje ekonomikoje;
   PRIPAŽINDAMOS, kad bendradarbiavimas švietimo ir profesinio mokymo srityse turėtų papildyti kitas Europos bendrijos ir Jungtinių Amerikos Valstijų bendradarbiavimo iniciatyvas;
   PRIPAŽINDAMOS, kad yra labai svarbu užtikrinti kitų aukštojo mokslo ir profesinio mokymo iniciatyvų, kurių imasi šioje srityje veikiančios tarptautinės organizacijos (EBPO, UNESCO, Europos Taryba), papildomumą;
   PRIPAŽINDAMOS, kad bendradarbiavimas aukštojo mokslo bei profesinio švietimo ir mokymo srityse yra bendras Šalių interesas;
   TIKĖDAMOSI, kad bendradarbiavimas aukštojo mokslo ir profesinio švietimo ir mokymo srityse bus abipusiškai naudingas;
   PRIPAŽINDAMOS reikmę didinti galimybes dalyvauti šiuo Susitarimu remiamoje veikloje, ypač profesinio švietimo ir mokymo sektoriaus veikloje; ir
   SIEKDAMOS suteikti oficialų pagrindą tęstiniam bendradarbiavimui aukštojo mokslo bei profesinio švietimo ir mokymo srityse,
   SUSITARĖ:
   1 straipsnis
   Tikslas
   Šiuo Susitarimu atnaujinama 2000 m. Bendradarbiavimo programa aukštojo mokslo bei profesinio švietimo ir mokymo srityse (toliau – Programa), kuri buvo sukurta pagal 1995 m. Europos bendrijos ir Jungtinių Amerikos Valstijų susitarimą, sukuriantį bendradarbiavimo programą aukštojo mokslo bei profesinio švietimo ir mokymo srityse.
   2 straipsnis
   Sąvokų apibrėžtys
   Šiame Susitarime:

               1)

               „aukštojo mokslo įstaiga“ reiškia bet kokią įstaigą, veikiančią pagal atitinkamus teisės aktus ar praktiką, ir teikiančią aukštojo mokslo kvalifikaciją ar diplomus, neatsižvelgiant į tai, kaip ši įstaiga vadinama;

               2)

               „profesinio švietimo ir mokymo įstaiga“ reiškia viešąją, pusiau viešąją ar privačią įstaigą, kuri pagal atitinkamus teisės aktus ir tvarką planuoja arba vykdo profesinį švietimą ar mokymą, tolesnį profesinį mokymą, profesinės kvalifikacijos kėlimą ar perkvalifikavimą, nepaisant jos paskirties;

               3)

               „studentai“ reiškia visus asmenis, dalyvaujančius aukštojo mokslo įstaigų arba profesinio švietimo ir mokymo įstaigų (kaip apibrėžta šiame straipsnyje) rengiamuose mokymosi ar mokymo kursuose arba programose.

         3 straipsnis
   Tikslai
   1.   Bendrieji Programos tikslai:

               a)

               skatinti Europos bendrijos ir JAV piliečių tarpusavio supratimą, skleisti žinias apie kalbas, kultūrą ir institucijas; ir

               b)

               gerinti žmogiškųjų išteklių vystymo kokybę Europos bendrijoje ir Jungtinėse Amerikos Valstijose bei įgyti įgūdžių, būtinų norint išspręsti visuotinės žiniomis grįstos ekonomikos keliamus uždavinius.

         2.   Konkretūs Programos tikslai:

               a)

               stiprinti Europos bendrijos ir JAV bendradarbiavimą aukštojo mokslo ir profesinio mokymo srityse;

               b)

               prisidėti prie aukštojo mokslo ir profesinio mokymo įstaigų vystymosi;

               c)

               prisidėti prie atskirų dalyvių asmeninio tobulėjimo jų pačių labui ir tuo pačiu siekti bendrųjų programos tikslų; ir

               d)

               prisidėti prie ES ir JAV piliečių transatlantinių mainų.

         3.   Programos veiklos tikslai:

               a)

               remti aukštojo mokslo ir profesinio mokymo įstaigų bendradarbiavimą, siekiant skatinti bendras studijų programas ir mobilumą;

               b)

               didinti transatlantinio studentų mobilumo kokybę, skatinant skaidrumą, abipusį kvalifikacijų bei studijų ir mokymosi laikotarpių pripažinimą, o jei reikia – ir studijų kreditų perkeliamumą;

               c)

               remti aukštojo mokslo ir profesinio mokymo srityse veikiančių viešų bei privačių organizacijų bendradarbiavimą, siekiant skatinti diskusijas ir keitimąsi patirtimi politikos klausimais; ir

               d)

               remti transatlantinį specialistų mobilumą, siekiant gerinti abipusį su EB ir JAV santykiais susijusių klausimų supratimą.

         4 straipsnis
   Principai
   Bendradarbiavimas pagal šį Susitarimą vykdomas pagal šiuos principus:

               1)

               visiška pagarba Europos bendrijos valstybių narių ir Jungtinių Amerikos Valstijų įsipareigojimams, taip pat aukštojo mokslo bei profesinio švietimo ir mokymo įstaigų savarankiškumui;

               2)

               abipusė veiklos pagal šį Susitarimą teikiama nauda;

               3)

               platus visų Europos bendrijos valstybių narių ir Jungtinių Amerikos Valstijų dalyvavimas; ir

               4)

               Europos bendrijos ir Jungtinių Amerikos Valstijų kultūrinės, socialinės ir ekonominės įvairovės pripažinimas.

         5 straipsnis
   Programos veiksmai
   Programa vykdoma įgyvendinant veiksmus, numatytus priede, kuris yra neatskiriama šio Susitarimo dalis.
   6 straipsnis
   Jungtinis komitetas
   1.   Šiuo Susitarimu steigiamas Jungtinis komitetas. Jį sudaro vienodas atstovų iš abiejų Šalių skaičius.
   2.   Jungtinio komiteto uždaviniai:

               a)

               apžvelgti bendradarbiavimo veiklą, numatytą šiame Susitarime; ir

               b)

               du kartus per metus pateikti Šalims ataskaitas apie vadovaujantis Susitarimu vykdomos bendradarbiavimo veiklos lygį, padėtį ir veiksmingumą.

         3.   Jungtinis komitetas turėtų susitikti kas dvejus metus arba Šalims susitarus, o posėdžiai turėtų vykti pakaitomis Europos bendrijoje ir Jungtinėse Amerikos Valstijose.
   4.   Jungtinio komiteto sprendimai turi būti priimami bendru sutarimu. Kiekvieno posėdžio metu rengiamas protokolas, kuriame nurodomi visi sprendimai ir kita svarbiausia informacija. Šiuos protokolus tvirtina abiejų Šalių paskirti asmenys, bendrai pirmininkaujantys posėdžiui; protokolai, kartu su du kartus per metus pateikiama ataskaita, pateikiami kiekvienos Šalies atitinkamų ministerijų pareigūnams.
   7 straipsnis
   Stebėsena ir vertinimas
   Abi Šalys bendradarbiaudamos privalo tinkamai stebėti ir vertinti Programą. Turi būti įmanoma, Programos įgyvendinimo metu atsiradus naujoms reikmėms arba galimybėms, pertvarkyti veiklą.
   8 straipsnis
   Finansavimas
   1.   Pagal šį Susitarimą vykdoma veikla priklauso nuo turimų lėšų bei nuo Europos bendrijos ir Jungtinių Amerikos Valstijų taikomų teisės aktų ir taisyklių, politikos priemonių bei programų. Kiek įmanoma finansavimą Šalys skiria lygiomis dalimis. Šalys siekia, kad Programai siūloma veikla teiktų panašią naudą ir būtų panašios apimties.
   2.   Jungtinio komiteto ar jo vardu patirtas išlaidas padengia ta Šalis, kuriai nariai yra atskaitingi. Kitas nei kelionės ir pragyvenimo išlaidas, tiesiogiai susijusias su Jungtinio komiteto posėdžiais, padengia priimančioji Šalis.
   9 straipsnis
   Darbuotojų įvažiavimas
   Abi Šalys deda visas įmanomas pastangas, siekdamos sudaryti geresnes sąlygas kitos Šalies darbuotojams, studentams, medžiagai ir įrangai, dalyvaujantiems arba naudojamiems įgyvendinant šiame Susitarime numatytą bendradarbiavimo veiklą, patekti į vienos iš Šalių teritoriją ir išvykti iš jos.
   10 straipsnis
   Kiti susitarimai
   Šis Susitarimas nepakeičia ir nedaro poveikio kitiems atitinkamos srities susitarimams ar veiklai, kurią bendrai vykdo bet kuri Europos bendrijos valstybė narė ir Jungtinės Amerikos Valstijos.
   11 straipsnis
   Teritorinis šio Susitarimo taikymas
   Šis Susitarimas taikomas teritorijose, kuriose taikoma Europos bendrijos steigimo sutartis, laikantis šioje sutartyje numatytų sąlygų, ir Jungtinėse Amerikos Valstijose.
   12 straipsnis
   Sutarties įsigaliojimas ir nutraukimas
   1.   Šis Susitarimas įsigalioja kito mėnesio pirmąją dieną po tos dienos, kai abi Šalys viena kitai raštu praneša, jog visi teisiniai reikalavimai, reikalingi šiam Susitarimui įsigalioti, yra įgyvendinti. Šis Susitarimas visiškai pakeičia 2000 m. Susitarimą tarp Europos bendrijos ir Jungtinių Amerikos Valstijų, atnaujinantį bendradarbiavimo aukštojo išsilavinimo ir profesinio mokymo bei lavinimo srityje programą.
   2.   Šis Susitarimas galioja aštuonerius metus, jo galiojimą galima pratęsti arba jį iš dalies keisti raštišku tarpusavio susitarimu.
   Susitarimo pakeitimai ar pratęsimai įsigalioja kito mėnesio pirmąją dieną po tos dienos, kai Šalys viena kitai raštu praneša, jog reikalavimai, reikalingi susitarimo dėl pakeitimo ar pratęsimo įsigaliojimui, yra įgyvendinti.
   3.   Bet kuri Šalis, prieš 12 mėnesių raštu pranešusi apie tai kitai Šaliai, gali nutraukti Susitarimą bet kuriuo metu. Šio Susitarimo galiojimo pabaiga ar nutraukimas neturi įtakos pagal jį nustatytų išankstinių susitarimų galiojimui ar trukmei.
   13 straipsnis
   Šis Susitarimas sudarytas Vienoje 2006 m. birželio dvidešimt pirmą dieną dviem egzemplioriais anglų, čekų, danų, estų, graikų, italų, ispanų, latvių, lenkų, lietuvių, maltiečių, olandų, portugalų, prancūzų, slovakų, slovėnų, suomių, švedų, vengrų ir vokiečių kalbomis. Visi tekstai yra autentiški. Esant bet kokiems neatitikimams, tekstas anglų kalba yra viršesnis.

      TAI PATVIRTINDAMI, toliau nurodyti tinkamai įgalioti asmenys pasirašė šį Susitarimą.

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         Por los Estados Unidos de América
         Za Spojené státy americké
         For Amerikas Forenede Stater
         Für die Vereinigten Staaten von Amerika
         Ameerika Ühendriikide nimel
         Για τις Ηνωμένες Πολιτείες της Αμερικής
         For the United States of America
         Pour les États-Unis d'Amérique
         Per gli Stati Uniti d'America
         Amerikas Savienoto Valstu vārdā
         Jungtinių Amerikos Valstijų vardu
         az Amerikai Egyesült Államok részéről
         Għall-Istati Uniti ta'l-Amerika
         Voor de Verenigde Staten van Amerika
         W imieniu Stanów Zjednoczonych Ameryki
         Pelos Estados Unidos da América
         Za Spojené štáty americké
         Za Združene države Amerike
         Amerikan yhdysvaltojen puolesta
         På Amerikas förenta staters vägnar

   PRIEDAS
   VEIKSMAI
   1   veiksmas – Bendri Europos bendrijos ir Jungtinių Amerikos Valstijų konsorciumų projektai

               1.

               Šalys remia aukštojo mokslo bei profesinio švietimo ir mokymo įstaigas, sudarančias bendrus EB ir JAV įstaigų konsorciumus, siekiančius vykdyti bendrus projektus aukštojo mokslo bei profesinio švietimo ir mokymo srityse.

               2.

               Kiekvienas jungtinis konsorciumas sudaromas steigiant daugiašales EB ir JAV aukštojo mokslo ir profesinio mokymo įstaigų partnerystes.

               3.

               Bendruose konsorciumų projektuose paprastai turėtų būti skatinamas transatlantinis studentų mobilumas pagal bendras studijų programas, siekiant, kad srautai abiem kryptimis būtų vienodi, be to, turėtų būti atsižvelgiama į tinkamą kalbos mokėjimą ir kultūrinį pasirengimą.

               4.

               Atitinkamos abiejų Šalių valdžios institucijos, remdamosi svarbiausiais EB ir JAV bendradarbiavimo prioritetais, susitars dėl tinkamų bendrų EB ir JAV konsorciumų veiklos teminių sričių.

         2   veiksmas – Kompetencijos (tęstiniai) mobilumo projektai
   Šalys gali teikti finansinę paramą studentų, dalyvaujančių bendruose aukštojo mokslo ir profesinio mokymo įstaigų, pasižyminčių patvirtinta kompetencija įgyvendinant bendrus Šalių finansuojamus projektus, konsorciumų projektuose, mobilumui skatinti.
   3   veiksmas – Su politiniais klausimais susijusios priemonės
   Šalys, siekdamos intensyvesnio Europos bendrijos ir Jungtinių Amerikos Valstijų bendradarbiavimo plėtojant aukštąjį mokslą ir profesinį mokymą, gali teikti finansinę paramą daugiašaliams projektams, kuriuose dalyvauja šioje srityje veikiančios organizacijos. Į politiką orientuotos priemonės – tai studijos, konferencijos, seminarai, darbo grupės ir lyginamosios analizės studijos, nagrinėjančios horizontalius aukštojo mokslo ir profesinio mokymo klausimus, įskaitant kvalifikacijų pripažinimą.
   4   veiksmas – „Schuman-Fulbright“ stipendijos
   Šalys ketina skirti stipendijas aukštos kvalifikacijos specialistams (įskaitant besimokančius specialistus, dalyvaujančius universitetų ir profesinių mokyklų aukštesnės pakopos studijose), norintiems studijuoti ar mokytis Šalių bendrai nustatytose su ES ir JAV santykiais susijusiose srityse. Siekdamos skatinti „Schuman-Fulbright“ stipendijų teikimą ir paramą stipendijų gavėjams, Šalys gali teikti finansinę paramą bendrai paskirtai organizacijai.
   5   veiksmas – Alumni asociacija
   Šalys gali teikti finansinę paramą Alumni asociacijoms, kurioms priklauso studentai, dalyvavę EB ir JAV bendradarbiavimo programos aukštojo mokslo ir profesinio mokymo srityse remiamuose mainuose. Alumni asociacijoms gali vadovauti Šalių bendrai paskirtos organizacijos.
   PROGRAMOS ADMINISTRAVIMAS
   Šiuos veiksmus administruoja kompetentingi abiejų Šalių pareigūnai. Jiems tenka šios užduotys:

               1.

               Nuspręsti, kokios taisyklės ir procedūros turėtų būti taikomos teikiant pasiūlymus, įskaitant bendrųjų gairių programos dalyviams parengimą;

               2.

               Sudaryti kvietimų teikti pasiūlymus skelbimo, pasiūlymų pateikimo ir atrankos tvarkaraštį;

               3.

               Teikti informaciją apie Programą ir jos įgyvendinimą;

               4.

               Skirti konsultantus akademiniais klausimais ir ekspertus;

               5.

               Teikti atitinkamoms Šalių valdžios įstaigoms rekomendacijas dėl projektų finansavimo;

               6.

               Valdyti finansus; ir

               7.

               Siekti, kad programos stebėsena ir vertinimas būtų atliekami bendradarbiaujant.

         Kaip taisyklė, Europos bendrija teiks paramą Europos bendrijos projektų partneriams; Jungtinės Amerikos Valstijos teiks paramą JAV projektų partneriams. Šalys gali teikti vienodo dydžio paramą, taikyti vieneto sąnaudų skalę ir (arba) teikti stipendijas.
   TECHNINĖS PARAMOS PRIEMONĖS
   Lėšas galima naudoti paslaugoms, kurių reikia Programai įgyvendinti, įsigyti. Visų pirma Šalys gali naudotis ekspertų paslaugomis, rengti seminarus, susirinkimus ir kitokio pobūdžio susitikimus, galinčius palengvinti Programos įgyvendinimą; taip pat vykdyti vertinimo, informavimo, publikavimo ir platinimo veiklą.


title: 2010/469/ES: 2010 m. rugpjūčio 19 d. Europos centrinio banko sprendimas dėl statistinės atskaitomybės reikalavimų nevykdymo (ECB/2010/10)

text:
28.8.2010

               LT

               Europos Sąjungos oficialusis leidinys

               L 226/48

         EUROPOS CENTRINIO BANKO SPRENDIMAS
   2010 m. rugpjūčio 19 d.
   dėl statistinės atskaitomybės reikalavimų nevykdymo
   (ECB/2010/10)
   (2010/469/ES)
   EUROPOS CENTRINIO BANKO VALDANČIOJI TARYBA,
   atsižvelgdama į Europos centrinių bankų sistemos ir Europos centrinio banko statutą, ypač į jo 5 straipsnio 1 dalį ir 34 straipsnio 1 dalį,
   atsižvelgdama į 1998 m. lapkričio 23 d. Tarybos reglamentą (EB) Nr. 2533/98 dėl Europos centrinio banko renkamos statistinės informacijos (1), ypač į jo 7 straipsnį,
   atsižvelgdama į 1998 m. lapkričio 23 d. Tarybos reglamentą (EB) Nr. 2532/98 dėl Europos centrinio banko teisių taikyti sankcijas (2), ypač į jo 6 straipsnio 2 dalį,
   atsižvelgdama į 1999 m. rugsėjo 23 d. Europos centrinio banko reglamentą (EB) Nr. 2157/1999 dėl Europos centrinio banko teisių taikyti sankcijas (ECB/1999/4) (3),
   kadangi:

               (1)

               2008 m. gruodžio 19 d. Europos centrinio banko reglamentas (EB) Nr. 25/2009 dėl pinigų finansinių institucijų sektoriaus balanso (nauja redakcija) (ECB/2008/32) (4) ir 2001 m. gruodžio 20 d. Europos centrinio banko reglamentas (EB) Nr. 63/2002 dėl statistikos apie indėlių ir paskolų palūkanų normas, kurias taiko pinigų finansų įstaigos namų ūkiams ir nefinansinėms korporacijoms (ECB/2001/18) (5) nustato Europos centrinio banko (ECB) statistinės atskaitomybės reikalavimus, kuriuos atskaitingieji agentai privalo vykdyti.

               (2)

               Reglamento (EB) Nr. 2533/98 7 straipsnio 1 dalyje nustatyta, kad ECB turi teisę taikyti sankcijas atskaitingiesiems agentams, kurie nevykdo ECB reglamentuose ar sprendimuose nustatytų statistinės atskaitomybės reikalavimų.

               (3)

               Siekiant užtikrinti vienodą atskaitingųjų agentų traktavimą, ECB turėtų priimti suderintą metodą, kaip apskaičiuoti sankcijas už atskaitomybės reikalavimų pažeidimus, kokia turi būti pažeidimo procedūra ir bet koks ankstesnis etapas,

         PRIĖMĖ ŠĮ SPRENDIMĄ:
   1 straipsnis
   Apibrėžtys
   Šiame sprendime:

               1.

               „atskaitingasis agentas“ turi tokią pat reikšmę kaip ir Reglamento (EB) Nr. 2533/98 1 straipsnyje;

               2.

               „pinigų finansinė institucija (PFI)“ turi tokią pat reikšmę kaip ir Reglamento (EB) Nr. 25/2009 (ECB/2008/32) 1 straipsnyje;

               3.

               „pažeidimas“ ir „sankcija“ turi tokią pat reikšmę kaip ir Reglamento (EB) Nr. 2532/98 1 straipsnyje;

               4.

               „sunkus nusižengimas“ apima bet kuriuos iš šių atskaitingųjų agentų atskaitomybės reikalavimų pažeidimų:

                           a)

                           sistemingas neteisingų duomenų pateikimas;

                           b)

                           sistemingas būtinųjų pataisų standartų nesilaikymas;

                           c)

                           sąmoningas neteisingų duomenų teikimas, vėlavimas juos teikti arba neišsamių duomenų teikimas;

                           d)

                           nepakankamas stropumo ar bendradarbiavimo su atitinkamu NCB arba ECB laipsnis;

               5.

               „kompetentingas nacionalinis centrinis bankas“ (kompetentingas NCB) – tai valstybės narės, kurios jurisdikcijoje įvyko pažeidimas, NCB;

               6.

               „NCB terminas“ – tai kiekvieno NCB nustatyta data duomenims iš atskaitingųjų agentų gauti.

         2 straipsnis
   Taikymo sritis
   1.   ECB ir NCB stebi, kaip atskaitingieji agentai vykdo Reglamento (EB) Nr. 25/2009 (ECB/2008/32) IV priede ir Reglamento (EB) Nr. 63/2002 (ECB/2001/18) III priede nustatytus būtinuosius standartus, kad įvykdytų atskaitomybės reikalavimus. Jei jie nevykdomi, ECB ir kompetentingas NCB gali nuspręsti atlikti vertinimą ir (arba) inicijuoti pažeidimo procedūrą, kaip nustatyta 3 straipsnio 1 ir 2 dalyse. Po pažeidimo procedūros ECB, vadovaudamasis Reglamento (EB) Nr. 2533/98 7 straipsniu, gali taikyti sankcijas.
   2.   Po pažeidimo procedūros sankcijos gali būti taikomos, jei nevykdomi būtinieji perdavimo (savalaikiškumo ir techninių atskaitomybės reikalavimų atžvilgiu), tikslumo (tiesinių ryšių ir duomenų suderinamumo visais dažnumais atžvilgiu) ir sąvokų atitikties (apibrėžčių ir klasifikacijų atžvilgiu) reikalavimai. Sankcijos taip pat taikomos sunkaus nusižengimo atveju.
   3 straipsnis
   Vertinimo etapas ir pažeidimo procedūra
   1.   Prieš inicijuojant pažeidimo procedūrą pagal Reglamentą (EB) Nr. 2532/98 ir Reglamentą (EB) Nr. 2157/1999 (ECB/1999/4):

               a)

               kompetentingas NCB, užfiksavęs atskaitomybės reikalavimų nevykdymą, įspėja atitinkamą atskaitingąjį agentą ir informuoja jį apie užfiksuoto reikalavimų nevykdymo pobūdį bei rekomenduoja, kokių korekcinių priemonių reikia imtis, kad būtų išvengta pakartotinio reikalavimų nevykdymo;

               b)

               ECB arba kompetentingas NCB, vadovaudamiesi Reglamento (EB) Nr. 2157/1999 (ECB/1999/4) 2 straipsnio 2 dalimi, gali prašyti atitinkamo atskaitingojo agento bet kokios su nevykdymu susijusios informacijos;

               c)

               atitinkamam atskaitingajam agentui suteikiama galimybė pateikti paaiškinimus, jei jis mano, kad reikalavimai buvo neįvykdyti dėl aplinkybių, kurių jis negali kontroliuoti.

         2.   ECB arba kompetentingas NCB gali inicijuoti pažeidimo procedūrą, kaip numatyta Reglamento (EB) Nr. 2532/98 3 straipsnyje ir Reglamento (EB) Nr. 2157/1999 (ECB/1999/4) 5 straipsnyje. Taip pat taikomos šios taisyklės:

               a)

               sunkaus nusižengimo atveju pažeidimo procedūra inicijuojama be vertinimo etapo;

               b)

               nepažeidžiant a punkto, pažeidimo procedūra inicijuojama, kai kompetentingas NCB užfiksuoja pakartotinius reikalavimų nevykdymo atvejus, nebent:

                           i)

                           ECB arba kompetentingas NCB mano, kad pažeidimo procedūros inicijuoti nereikėtų, nes vieno ar kelių užfiksuotų reikalavimų nevykdymo atvejų atskaitingasis agentas negalėjo kontroliuoti; arba

                           ii)

                           galima bauda nepasiektų minimalios ribos sankcijai taikyti.

         3.   Jei ECB arba kompetentingas NCB inicijuoja pažeidimo procedūrą, procedūra vykdoma vadovaujantis Reglamento (EB) Nr. 2532/98 3 straipsniu, įskaitant raštiško pranešimo pateikimą ir ECB motyvuoto sprendimo priėmimą.
   4 straipsnis
   Sankcijų taikymas
   1.   Sankcijos apskaičiuojamos pagal dviejų etapų procedūrą. Pirmiausia nustatoma pradinė suma, atspindinti kiekybinius aspektus. Tuomet atsižvelgiama į Reglamento (EB) Nr. 2532/98 2 straipsnio 3 dalyje nurodytas konkretaus atvejo aplinkybes, kurios gali turėti įtakos faktinei sankcijos sumai.
   2.   Su savalaikiškumu susijusių pažeidimų atveju pažeidimo sunkumas priklauso nuo to, kiek darbo dienų buvo pradelsta po NCB termino.
   3.   Su netikslumu ir (arba) sąvokų atitiktimi susijusių pažeidimų atveju pažeidimo sunkumas priklauso nuo klaidos dydžio. ECB neatsižvelgia į apvalinimo klaidas ar nereikšmingas klaidas. Be to, sąvokų atitikties atveju, įprastinės peržiūros, t. y. serijos, pateiktos po pradinio duomenų teikimo einančiu (mėnesio arba ketvirčio) laikotarpiu, nesisteminės peržiūros, nebus laikomos sąvokų neatitikimu.
   4.   Reglamento (EB) Nr. 2533/98 7 straipsnio 4 dalyje nustatytos maksimalios sankcijos, kurias ECB gali taikyti atskaitingiesiems agentams.
   5.   Jei statistinės atskaitomybės reikalavimų pažeidimas taip pat sąlygoja privalomųjų atsargų reikalavimų pažeidimą, už statistinės atskaitomybės reikalavimų pažeidimą sankcija netaikoma.
   5 straipsnis
   Baigiamoji nuostata
   Šis sprendimas įsigalioja 2010 m. rugsėjo 1 d. Mėnesinių ir metinių atskaitomybės reikalavimų atžvilgiu jis taikomas nuo 2010 m. gruodžio mėn. ataskaitinio laikotarpio, o ketvirtinių atskaitomybės reikalavimų atžvilgiu – nuo 2010 m. ketvirto ketvirčio.

      Priimta Frankfurte prie Maino 2010 m. rugpjūčio 19 d.

            ECB pirmininkas

         Jean-Claude TRICHET

      (1)  OL L 318, 1998 11 27, p. 8.

      (2)  OL L 318, 1998 11 27, p. 4.

      (3)  OL L 264, 1999 10 12, p. 21.

      (4)  OL L 15, 2009 1 20, p. 14.

      (5)  OL L 10, 2002 1 12, p. 24.


title: 2001 m. rugsėjo 28 d. Komisijos sprendimas dėl dviejų Europos atominės energijos bendrijos ir Rusijos Federacijos bendradarbiavimo susitarimų sudarymo branduolinės saugos ir valdomos branduolinės sintezės srityje (pranešta dokumentu Nr. C(2001) 2901)

text:
Svarbus teisinis pranešimas

|

32001D0762

Oficialusis leidinys L 287 , 31/10/2001 p. 0023 - 0023

		Komisijos sprendimas2001 m. rugsėjo 28 d.dėl dviejų Europos atominės energijos bendrijos ir Rusijos Federacijos bendradarbiavimo susitarimų sudarymo branduolinės saugos ir valdomos branduolinės sintezės srityje(pranešta dokumentu Nr. C(2001) 2901)(2001/762/Euratomas)EUROPOS BENDRIJŲ KOMISIJA,atsižvelgdama į Europos atominės energijos bendrijos steigimo sutartį, ypač į jos 101 straipsnio 2 dalį,atsižvelgdama į Tarybos patvirtinimą [1],kadangi:turi būti sudaryti du Europos atominės energijos bendrijos ir Rusijos Federacijos susitarimai branduolinės saugos ir branduolinės sintezės srityje,NUSPRENDĖ:Vienintelis straipsnisEuropos atominės energijos bendrijos vardu sudaromi du Europos atominės energijos bendrijos ir Rusijos Federacijos susitarimai branduolinės saugos ir valdomos branduolinės sintezės srityje,Priimta Briuselyje, 2001 m. rugsėjo 28 d.Komisijos varduPascal LamyKomisijos narys[1] Žr. šio Oficialiojo leidinio 21 puslapį.--------------------------------------------------


title: 2012/551/ES, Euratomas: 2012 m. gegužės 10 d. Europos Parlamento sprendimas dėl Mokslinių tyrimų vykdomosios įstaigos 2010 finansinių metų biudžeto įvykdymo patvirtinimo

text:
17.10.2012

               LT

               Europos Sąjungos oficialusis leidinys

               L 286/94

         EUROPOS PARLAMENTO SPRENDIMAS
   2012 m. gegužės 10 d.
   dėl Mokslinių tyrimų vykdomosios įstaigos 2010 finansinių metų biudžeto įvykdymo patvirtinimo
   (2012/551/ES, Euratomas)
   EUROPOS PARLAMENTAS,

               —

               atsižvelgdamas į Europos Sąjungos 2010 finansinių metų bendrąjį biudžetą (1),

               —

               atsižvelgdamas į Europos Sąjungos 2010 finansinių metų metines ataskaitas (COM(2011) 473 – C7-0256/2011) (2),

               —

               atsižvelgdamas į Mokslinių tyrimų vykdomosios įstaigos 2010 finansinių metų metines ataskaitas,

               —

               atsižvelgdamas į Komisijos ataskaitą dėl tolesnių veiksmų, susijusių su 2009 finansinių metų biudžeto įvykdymo patvirtinimu (COM(2011) 736), ir į Komisijos tarnybų darbo dokumentus, pridėtus prie tos ataskaitos (SEC(2011) 1350 ir SEC(2011) 1351),

               —

               atsižvelgdamas į Komisijos metinę 2010 m. atlikto vidaus audito ataskaitą biudžeto įvykdymą tvirtinančiai institucijai (COM(2011) 643) ir į Komisijos tarnybų darbo dokumentą, pridėtą prie tos ataskaitos (SEC(2011) 1189),

               —

               atsižvelgdamas į Audito Rūmų ataskaitą dėl Mokslinių tyrimų vykdomosios įstaigos 2010 finansinių metų galutinių metinių ataskaitų su Įstaigos atsakymu (3),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2010 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

               —

               atsižvelgdamas į 2012 m. vasario 21 d. Tarybos rekomendaciją dėl patvirtinimo, kad vykdomosios įstaigos įvykdė 2010 finansinių metų biudžetą (06084/2012 – C7-0052/2012), ir atkreipdamas dėmesį į tai, kad pirmą kartą Jungtinė Karalystė, Nyderlandai ir Švedija nerekomendavo patvirtinti biudžeto įvykdymo,

               —

               atsižvelgdamas į Sutarties dėl Europos Sąjungos veikimo 317, 318 ir 319 straipsnius ir į Europos atominės energijos bendrijos steigimo sutarties 106a straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5), ypač į jo 55, 145, 146 ir 147 straipsnius,

               —

               atsižvelgdamas į 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (6), ypač į jo 14 straipsnio 3 dalį,

               —

               atsižvelgdamas į 2004 m. rugsėjo 21 d. Komisijos reglamentą (EB) Nr. 1653/2004, nustatantį vykdomųjų agentūrų standartinį finansinį reglamentą, taikant Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (7), ypač į jo 66 straipsnio pirmą ir antrą pastraipas,

               —

               atsižvelgdamas į 2007 m. gruodžio 14 d. Komisijos sprendimą 2008/46/EB, kuriuo pagal Tarybos reglamentą (EB) Nr. 58/2003 įsteigiama Mokslinių tyrimų vykdomoji įstaiga tam tikroms su moksliniais tyrimais susijusioms specialiųjų Bendrijos programų „Žmonės“, „Pajėgumai“ ir „Bendradarbiavimas“ sritims valdyti (8),

               —

               atsižvelgdamas į Darbo tvarkos taisyklių 76 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir kitų suinteresuotų komitetų nuomones (A7-0098/2012),

               A.

               kadangi pagal Europos Sąjungos sutarties 17 straipsnio 1 dalies nuostatas Komisija vykdo biudžetą ir vadovauja programoms, kaip nurodyta Sutarties dėl Europos Sąjungos veikimo 317 straipsnyje, bendradarbiaudama su valstybėmis narėmis, prisiimdama atsakomybę ir atsižvelgdama į patikimo finansų valdymo principą;

               1.

               patvirtina Mokslinių tyrimų vykdomosios įstaigos direktoriui, kad Įstaigos 2010 finansinių metų biudžetas įvykdytas;

               2.

               išdėsto savo pastabas rezoliucijoje, kuri yra neatskiriama jo sprendimų dėl Europos Sąjungos 2010 finansinių metų bendrojo biudžeto įvykdymo patvirtinimo, III skirsnis – Komisija ir vykdomosios įstaigos, dalis;

               3.

               paveda Pirmininkui perduoti šį sprendimą kartu su jo sprendimu dėl Europos Sąjungos 2010 finansinių metų bendrojo biudžeto įvykdymo patvirtinimo, III skirsnis – Komisija, ir rezoliuciją, kuri yra neatskiriama šių sprendimų dalis, Mokslinių tyrimų vykdomosios įstaigos direktoriui, Tarybai, Komisijai, Europos Sąjungos Teisingumo Teismui ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL L 64, 2010 3 12.

      (2)  OL C 332, 2011 11 14, p. 1.

      (3)  OL C 366, 2011 12 15, p. 87.

      (4)  OL C 332, 2011 11 14, p. 134.

      (5)  OL L 248, 2002 9 16, p. 1.

      (6)  OL L 11, 2003 1 16, p. 1.

      (7)  OL L 297, 2004 9 22, p. 6.

      (8)  OL L 11, 2008 1 15, p. 9.


title: 2008/574/EB: 2008 m. liepos 8 d. Tarybos sprendimas dėl Regionų komiteto Lenkijai atstovaujančių dviejų narių ir Lenkijai atstovaujančio pakaitinio nario skyrimo

text:
11.7.2008

               LT

               Europos Sąjungos oficialusis leidinys

               L 183/37

      TARYBOS SPRENDIMAS

   2008 m. liepos 8 d.
   dėl Regionų komiteto Lenkijai atstovaujančių dviejų narių ir Lenkijai atstovaujančio pakaitinio nario skyrimo
   (2008/574/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Lenkijos Vyriausybės pasiūlymą,
   kadangi:

               (1)

               2006 m. sausio 24 d. Taryba priėmė Sprendimą 2006/116/EB dėl Regionų komiteto narių ir pakaitinių narių skyrimo laikotarpiui nuo 2006 m. sausio 26 d. iki 2010 m. sausio 25 d. (1).

               (2)

               Viena Regionų komiteto nario vieta tapo laisva pasibaigus Franciszek WOŁODŹKO mandatui. Viena Regionų komiteto nario vieta tapo laisva pasikeitus Ludwik Kajetan WĘGRZYN mandatui. Pasibaigus Marek TROMBSKI mandatui tapo laisva viena pakaitinio nario vieta,

         NUSPRENDĖ:
   1 straipsnis
   Likusiam kadencijos laikui iki 2010 m. sausio 25 d. Regionų komiteto:

               a)

               nariais skiriami:

                           —

                           Jacek CZERNIAK, przewodniczący Sejmiku Województwa lubelskiego (Lubelskie vaivadijos sejmik pirmininkas),

                           —

                           Bogusław ŚMIGIELSKI, marszałek województwa śląskiego (Śląskie vaivadijos maršalas),

                     ir

               b)

               pakaitiniu nariu skiriamas:

                           —

                           Dariusz WRÓBEL, burmistrz Opola Lubelskiego (Opole Lubelskie meras).

         2 straipsnis
   Šis sprendimas įsigalioja jo priėmimo dieną.

      Priimta Briuselyje, 2008 m. liepos 8 d.

            Tarybos vardu

            Pirmininkė

         C. LAGARDE

      (1)  OL L 56, 2006 2 25, p. 75.